qundao/data-zh-poetry huggingface dataset:
送尧元之任漳州别驾四首·其三
作者：张英
朝代：清
体裁：七言律诗

木叶萧萧拂去旌，蚤梅花傍岭头生。鲸波息处新投甲，蜑户归时正偃兵。才自冰霜成练达，地宜盘错立功名。好从幕府抒筹策，千里骅骝第一程。
送尧元之任漳州别驾四首·其二
作者：张英
朝代：清
体裁：七言律诗

京华九月返轺车，新佩银黄耀故庐。天末人归多难后，日南恩拜一官初。欢承大母亲调膳，志养严君慰倚闾。佐郡莫嫌犹蠖屈，古人风烈重题舆。
送尧元之任漳州别驾四首·其四
作者：张英
朝代：清
体裁：七言律诗

蚤岁光芒照乘珠，十年筋力尽驰驱。才人今已分民社，新妇从兹事舅姑。壮志蚤宜闲玉勒，寸心知久贮冰壶。春江南望无穷意，爱听贤声自海隅。
送弟怡斋归里门省亲
作者：张英
朝代：清
体裁：七言律诗

数载居邻太液池，惠连觞咏每相随。拜官喜近莺花日，将母先归雨雪时。布被好同明月夜，綵衣亲捧大年卮。重来细听家山话，玉蝀春深柳正垂。
送弟梓一之粤东二首·其一
作者：张英
朝代：清
体裁：七言绝句

桂雨兰香尽日吹，岭南风物重相思。来游正是春深后，细把轻红劈荔枝。
送弟梓一之粤东二首·其二
作者：张英
朝代：清
体裁：七言绝句

邸舍频年话遂初，劝栽松竹艺芙蕖。南来好作归田计，稳向湖山蚤卜居。
送彦昭还里二首大郎士黉予婿也前年来赘京 其一 师时挈婿女同行
作者：张英
朝代：清
体裁：七言律诗

频年坎壈奈才何，惊入新霜鬓渐皤。骨肉翻从京国聚，牢骚常听醉吟多。黄花恰送人归里，落叶偏催马渡河。为忆讲堂春昼好，皋比差许胜烟萝。
送彦昭还里二首大郎士黉予婿也前年来赘京·其二
作者：张英
朝代：清
体裁：七言律诗

娇女年年绕膝行，鹊巢初御返江城。远游喜赋将雏曲，薄宦深惭卖犬情。故国田庐堪燕誉，外家兄弟羡冰清。高堂日奉含饴乐，绮阁春风叶凤鸣。
送徐健庵编修南归
作者：张英
朝代：清
体裁：古风

昔从吴门游，坐上识徐子。盛名三十年，文坛如岳峙。分手入金门，宿将幽燕起。对策承明庐，胪唱宫云紫。予再入长安，蹑影蓬莱趾。博雅重徐陵，便殿常承旨。诗思若春蚕，挥毫金凤纸。冀北收骅骝，文章新壁垒。祇今鸾坡上，烦君种桃李。进贤受上赏，况复皆国士。琢成珊瑚枝，照耀明光里。翻令采珠人，遥遥隔湘水。日夕登君楼，清琴伴图史。黄花正秋风，一朝去如驶。纵道綵衣欢，莫恋莼鲈美。心知非远别，歌声皆变徵。
送徐华隐学士归里二首·其一
作者：张英
朝代：清
体裁：七言绝句

湛深经术重人师，松桂坚贞海鹤姿。廿载侍臣恩遇渥，濒行为写落花诗。
送徐华隐学士归里二首·其二
作者：张英
朝代：清
体裁：七言绝句

喜聆天语自丹霄，宣召还趋鹤禁遥。拜赐手持金凤纸，传餐人过绿杨桥。
送徐方虎编修归省·其一
作者：张英
朝代：清
体裁：古风

海内徐孺子，博雅今儒宗。盛名三十年，鞺鞳如洪钟。赋诗掩鲍谢，幽洁如兰丛。经史贵穿贯，渺旨靡弗穷。若陟泰华巅，岳渎罗掌中。清时发异采，天庙陈璜琮。释屩跻玉堂，高举凌阆风。鸿笔为国宝，讵止徐陵工。
送徐方虎编修归省·其二
作者：张英
朝代：清
体裁：古风

至尊坐清燕，赐问常从容。艺林号多才，称徐众所同。酷暑试殿廷，腕下奔虬龙。动色惊宰相，高置蓬山峰。今年谢承明，请急归江东。甫为阁上鸾，复为云中鸿。津门泛吴舠，江畔搴芙蓉。爱日承馀欢，板舆方侍从。
送徐电发还吴江
作者：张英
朝代：清
体裁：七言律诗

徐孺东归惜别离，吴舠春泛日迟迟。惊看笠泽人千里，愁折旗亭柳一枝。风物莼鲈誇胜地，乡园梅笋正佳时。沈郎谢病应相见，为语年来满鬓丝。
送徐艺初归昆山
作者：张英
朝代：清
体裁：古风

我闻琼玉峰，正当君家楼。连理三珠树，兹事空千秋。謦欬被寰宇，宏奖皆风流。畴昔握手欢，契阔滋繁忧。同朝日瞻企，春风听鸣驺。长公蔚文采，眉宇天人俦。贻我威凤篇，古调谁能酬。鸿宝自希世，息翮还沧洲。怅惘春明门，芳草送华辀。
送房师即墨黄公之任盐山四首·其一
作者：张英
朝代：清
体裁：七言律诗

叔度胶东蚤著声，不其书带拥康成。人同海澨千寻岳，官领淮南十八城。常沛春温回棘草，又从秋雨采芳蘅。欣同诸子陪清啸，庾亮楼前月最明。
送房师即墨黄公之任盐山四首·其三
作者：张英
朝代：清
体裁：七言律诗

春明门外迓鸣驺，水涨园林又蚤秋。深夜月明留画阁，满城山色在高楼。云亭数过探奇字，河朔频来续胜游。安道墙东还不远，苇边閒却剡溪舟。
送房师即墨黄公之任盐山四首·其二
作者：张英
朝代：清
体裁：七言律诗

海滨东畔有幽居，门对扶桑日照初。听履家声传棨戟，连镳名士盛簪裾。讵知钩党因文字，不道穷奇在里闾。贝锦雪消恩愈渥，紫宸前日下除书。
送房师即墨黄公之任盐山四首·其四
作者：张英
朝代：清
体裁：七言律诗

畿东赤县简平津，又见铜章墨绶新。千里家山堪奉母，频年宦迹总亲民。官贫惟酌廉泉水，地瘠劳吹黍谷春。三辅苍生根本计，伫看黄霸沐恩纶。
送方邵村还金陵二首·其一
作者：张英
朝代：清
体裁：七言律诗

海天高翥羡冥鸿，建业移家隐桂丛。此日桑乾重策马，当年京洛旧乘骢。丹颜啸傲诸卿上，墨沈淋漓五夜中。自是清才兼众妙，一时倾倒识宗工。
送方邵村还金陵二首·其二
作者：张英
朝代：清
体裁：七言律诗

閒情藻思满沧洲，常向旗亭物外游。燕市黄花争迓客，津门紫蟹正迎秋。高谈尽爱陈惊坐，佳句群推赵倚楼。木落霜飞偏惜别，石城南望大江流。
送施愚山侍读校士中州
作者：张英
朝代：清
体裁：七言律诗

仕籍频年苦翳尘，元音大雅亦荆榛。一经犹是寒微路，特简无如冰雪人。弦诵旧传东海上，鉴衡今见大河滨。嵩山少室曾游处，重赋云烟锦字新。
送晰如三兄南归二首·其一
作者：张英
朝代：清
体裁：七言律诗

诗怀逸兴旧萧然，风雨江南忆惠连。别绪才倾桑落酒，归心先寄木兰船。逃名蚤岁移村社，避俗全家傍墓田。自是桃源鸡犬乐，莫将轻与世人传。
送晰如三兄南归二首·其二
作者：张英
朝代：清
体裁：七言律诗

路过西岭隔云居，辋水蓝田傥不如。花径到门惟野客，山厨入馔有溪鱼。黄鹂绿树经春晚，紫笋红蕖入夏初。似此风光正堪惜，肯教明月小窗虚。
送曹峨眉同年还江阴省亲
作者：张英
朝代：清
体裁：古风

京华作客谁最难，京华归客谁最欢。眼中之人见曹子，片帆六月离长安。曹子有母不得养，惘惘对客常心酸。今年尺书上承明，乞身南去归江城。过我小斋忽狂笑，两腋轩举凉风生。眉宇已是云中鹤，樊笼将别毛羽轻。自言十亩江阴宅，古树苍藤覆墙碧。邃阁萧疏竹满窗，芳园烂漫花围席。愿言将母馀何求，嘉果新蔬日堪摘。曹子雅嗜韩柳文，落笔排宕生春云。朱弦疏越振遗响，淫哇促节空时氛。却抱残书涉江水，江阴八月莼羹美。华发千茎板舆上，奇文一卷荒园里。不分吾侪日相见，养亲著书让吾子。
送木厓偕长君务滋入成均
作者：张英
朝代：清
体裁：古风

鸑鷟振羽仪，薄海知宴清。宁久戢其翼，不向榛莽鸣。黄钟太古器，耻与凡响争。清庙朱弦间，为世陈韶韺。骐骥当困时，久为驽骀轻。一朝入燕市，千古金台名。吾党有潘子，才思蚤纵横。十岁能属文，落笔前辈惊。悠悠四十年，华发双鬓生。潘子勿复叹，遇晚名亦成。文字摹大家，韩欧同规程。古风久沦弃，力为流俗撑。浩浩写胸次，意匠无经营。赋诗耽杜白，历落倾珠琼。丹黄海内书，月旦操其评。脉望食馀字，皆得分时荣。嗟予樗栎材，相远奚莛楹。如君不得志，转使予心怦。清时方爱才，勿惮驱车行。辟雍今宏开，钟鼓何锽锽。漆经多奇字，古乐无新声。君且携长公，春明事遐征。河堤垂弱柳，宫树啼新莺。我知入都时，名誉驰公卿。珊瑚出海隅，明珠来秦城。慈仁古松下，璀璨都市呈。鸿宝发奇光，见者双目瞠。鹏翮凌高风，云路今方平。枚皋侍从才，位置宜承明。煌煌帝京篇，请为天子赓。
送李天生检讨还秦中四首·其一
作者：张英
朝代：清
体裁：五言律诗

当宁旁求切，张罗得凤麟。同朝传盛事，空谷起斯人。壮志经纶阔，高怀器业醇。爱君风味好，不改旧松筠。
送李天生检讨还秦中四首·其三
作者：张英
朝代：清
体裁：五言律诗

仲蔚蓬蒿径，曾闻客款扉。频教清梦接，翻遣素心违。剪烛期同话，吟诗却送归。蓟门秋色蚤，河柳正依依。
送李天生检讨还秦中四首·其二
作者：张英
朝代：清
体裁：五言律诗

鸿编须巨手，何意独抽簪。芸阁他年事，兰陔此日心。上书臣愿切，优诏主恩深。珍重承欢去，非关恋碧岑。
送李天生检讨还秦中四首·其四
作者：张英
朝代：清
体裁：五言律诗

报国儒臣事，君归岂漫然。地维连蜀道，天险扼秦川。塞北多鸣镝，河西有控弦。圣朝恩泽厚，藉与远人传。
送李鬘岭先辈山居四首·其一
作者：张英
朝代：清
体裁：五言律诗

自有岩栖志，于今几十年。青山留隐逸，白首到林泉。书卷移家易，松云隔岭偏。寒宵风雪后，清兴与谁传。
送李鬘岭先辈山居四首·其三
作者：张英
朝代：清
体裁：五言律诗

莫更嗟尘网，劳劳始放閒。松根容啸傲，筇杖任跻攀。径小都横石，篱疏好看山。夕阳花外落，手自闭柴关。
送李鬘岭先辈山居四首·其二
作者：张英
朝代：清
体裁：五言律诗

公麟堪住处，随地是龙眠。山色宜朝暮，梅花老岁年。抱琴深竹里，伴客小溪边。为报春烟起，呼童学种田。
送李鬘岭先辈山居四首·其四
作者：张英
朝代：清
体裁：五言律诗

但得佳山水，何妨婚嫁身。寒衣新布衲，野服旧纱巾。采药邀邻叟，寻兰赠故人。门前松色老，百尺见龙鳞。
送杜宗伯还里
作者：张英
朝代：清
体裁：七言律诗

烟霞耆旧返沧州，出处同时第一筹。笠泽鱼鲑容晚食，菱湖书画满扁舟。雪虽垂领身犹健，年未悬车志已酬。从此稳栖珠树鹤，神仙长伴季真游。
送桂林太守之官
作者：张英
朝代：清
体裁：古风

古重二千石，五马黄金络。位比大诸侯，万井同忧乐。朝廷欲置相，先俾视民瘼。渤海与颍川，功名亦非薄。异哉今之人，勋业等糟粕。惟知公辅安，争说盘根恶。挥手春明外，意气先摇落。所以升平化，邃古不相若。程子官职方，枢密资谋度。声名照华省，文章亦雄博。一官守桂林，正可抒所学。瘴雨蛮烟中，五岭带城郭。炎荒远圣泽，民命君攸托。瘠土望膏雨，绝徼纾方略。钴鉧潭幽深，湘江水寥廓。公馀入吟咏，新诗满岩壑。天子徵贤守，玺书下黄阁。一片郁林石，归伴南来鹤。
送梁予培之任钱塘令二首·其一
作者：张英
朝代：清
体裁：七言律诗

门巷乌衣世泽长，清时作牧向钱塘。才人胜地兼相得，吏事诗情两不妨。湖外青山披案牍，花间白舫课农桑。柳村全似西陵路，佳处新添宓子堂。
送梁予培之任钱塘令二首·其二
作者：张英
朝代：清
体裁：七言律诗

还向江淮续旧游，綵丝双引使君舟。人来吴越三千里，官领东南第一州。谢客亭边杨柳暗，苏公堤畔芰荷秋。祇今水色山光里，竹马争迎郭细侯。
送王仲昭还钱塘
作者：张英
朝代：清
体裁：七言律诗

明珠百琲思如泉，脱腕新诗洛下传。天子好文官特简，相公爱士榻常悬。青山丛桂仍招隐，白发苍松与记年。和靖千秋湖上客，梅花鹤梦两翛然。
送王藻如宫赞归省
作者：张英
朝代：清
体裁：古风

青门数耆旧，独有西田翁。世泽冠宇内，门阀如恒嵩。簪绂卧烟霞，吐纳皆宗风。有时洒翰墨，能侔元化功。声名与大耋，焜耀人寰中。乔松荫瑶草，硕果垂芳丛。子孙多贤达，雅不乐西东。挥手谢轩冕，追随庞德公。幼子官侍从，才誉擅青宫。西清铃索间，游子各有衷。憬彼城上乌，岂学云中鸿。车马上东门，转使予心忡。三公输一日，何敢惜匆匆。愿言承欢暇，念旧邮诗筒。
送田纶霞督学江南
作者：张英
朝代：清
体裁：古风

夙昔有微尚，雅慕恬澹人。风流推独步，高洁由天真。龙门百尺桐，孤芳谁与邻。虽寡握手欢，胶漆如有神。论文入微密，谈诗辟荆榛。登朝十七年，著作今等身。振笔摇海岱，矩矱皆先民。士气嗟濩落，大雅久不陈。荜户单寒子，眉蹙何由伸。当宁简邦直，朝议争推轮。兵甲会偃息，文治期维新。经术藉模楷，风教资陶甄。大江南北流，浩浩今还淳。菁莪翼王化，楩楠储国珍。归来报天子，事业在人伦。
送登州太守任在庵之官
作者：张英
朝代：清
体裁：古风

渤海回紫澜，万古嵎夷宅。观日登蓬莱，东望神仙迹。瑶岛出波面，数点如棋奕。时平海若镜，拾月堪挂席。蜃市成奇观，城阙通街陌。好风荡微云，转盻玻瓈碧。皇哉五马君，声名古牧伯。彦升起中土，清才灿昆璧。今为郡大夫，昔本东瀛客。轺车夙税驾，正穫两岐麦。涵濡须深仁，澄清荷钜责。德化师盖公，琴书乐简僻。平生康济心，永言念畴昔。
送石林归宝应省觐二首·其一
作者：张英
朝代：清
体裁：五言律诗

同是南来燕，相依白板扉。今年秋色里，日送故人归。湖水迎门阔，鲈鱼压钓肥。高堂正华发，此乐似君稀。
送石林归宝应省觐二首·其二
作者：张英
朝代：清
体裁：五言律诗

晚凉微雨后，多是过君时。棐几书帘暗，红镫夜漏迟。狂歌题素绢，小饮出花瓷。良会从兹减，临风重所思。
送石林校士粤西二首·其一
作者：张英
朝代：清
体裁：七言律诗

词臣简命重临轩，百粤新沾异数恩。文教远能通象郡，山川奇益助龙门。抡才自昔收寒畯，作赋频年感至尊。正喜苍梧烽火息，春风南国采芳荪。
送石林校士粤西二首·其二
作者：张英
朝代：清
体裁：七言律诗

锋车驿路指衡阳，输子探奇最擅场。千里江云开岳麓，九嶷峰影落潇湘。蛮烟客至梅花白，瘴岭人归荔子香。足迹天涯谁得似，诗篇珍重纪南荒。
送素存宗兄归京江省觐四首·其一
作者：张英
朝代：清
体裁：五言律诗

丹地追随久，霜天雁影稀。京华秋色晚，江海侍臣归。北固逢鲈脍，东山映綵衣。君恩休暇日，分得奉春晖。
送素存宗兄归京江省觐四首·其三
作者：张英
朝代：清
体裁：五言律诗

京洛栖迟客，萧斋恰望衡。摊书分夜火，入署共鸡声。秋水还家路，霜风惜别情。趋朝期旦晚，相忆满西清。
送素存宗兄归京江省觐四首·其二
作者：张英
朝代：清
体裁：五言律诗

平子家何处，烟波海岳庵。频年留冀北，归梦满江南。瓜步云边树，金焦水上岚。清秋陪杖履，一一好重探。
送素存宗兄归京江省觐四首·其四
作者：张英
朝代：清
体裁：五言律诗

承欢多胜事，辛苦弟兄心。一自元方去，三年感至今。养雏成健翮，巢鹤有深林。姜被皆名士，池塘续旧吟。
送绥仲归里省觐二首·其一
作者：张英
朝代：清
体裁：七言律诗

冰满滹沱雪未晴，轺车夙驾返江城。官居薇省多才誉，人赋兰陔有至情。新捧丝纶知色喜，漫收书卷觉装轻。天涯骨肉团圞意，难听骊驹第一声。
送绥仲归里省觐二首·其二
作者：张英
朝代：清
体裁：七言律诗

华发丹颜本异姿，飞觥遥与祝期颐。会看抵舍承欢日，正是加餐勿药时。西阜竹亭应启户，北山花坞待衔卮。圃翁清兴犹如昨，话向林猿野鹤知。
送羹湖之官开化郡丞
作者：张英
朝代：清
体裁：古风

有客将为万里行，将行未行余心怦。欲往送之雄山阴，滹沱一水空盈盈。朝廷神武开南服，益州新郡滇南属。蚕丛路辟百蛮归，长官尽化雕题俗。吾子新为郡大夫，时平政简稀雈苻。蛮旗如火迎且趋，行行勿复嗟崎岖。人生足迹不万里，江汉吴越在庭□。史迁才思冠古今，名山大泽纷眼底。子渊曾撰碧鸡文，相如持节冉䮾君。由来溪洞称奇绝，天半益州常火云。况君落笔烟峦起，长歌奔放尤自喜。九嶷黛色点苍山，画里诗中各奇傀。况君雄辩复英多，骇心洞目如悬河。一部滇南风俗通，为话缅甸与牂牁。才堪盘错今无二，拊循尤能起凋敝。雄关厮养杂穷黎，两载畿南称大治。六诏风烟向化新，文身金齿旧逋臣。韦皋特简西川使，轸此炎荒绝徼人。老亲七十犹强饭，伯季承欢仲游宦。显亲养亲各有人，何事牵衣增缱绻。君归再拜还登车，王程努力母踌躇。明年玺书下南诏，朝廷待尔承明庐。
送蔡石公归德清
作者：张英
朝代：清
体裁：五言律诗

秋风将夕至，人去禁庭阴。岂为浮云感，知君道气深。烟霞南国梦，蔬水北堂心。闻说幽栖地，丹峰映碧浔。
送赵铁源编脩校士粤柬二首·其一
作者：张英
朝代：清
体裁：七言律诗

秘阁词臣简上方，玉衡金鉴照南荒。青藜色映珊瑚彩，碧海兵销日月光。天藻五云飞翰墨，使车双璧动星铓。番禺山畔论文暇，羌管无劳忆故乡。
送赵铁源编脩校士粤柬二首·其二
作者：张英
朝代：清
体裁：七言律诗

倚楼新句似冰清，传诵因知惜别情。六载才名高虎观，七千江路涉羊城。诗从荔子香中得，人向梅花岭上行。隔岁迟君归玉署，好搴芳杜报承明。
送运青出守姑苏
作者：张英
朝代：清
体裁：古风

古重二千石，五马扶朱轮。简自承明庐，卧治多儒臣。况乃东吴郡，延袤沧海滨。贡赋雄九州，岁入千万缗。土狭苦人满，绣错纷如鳞。曲技恣淫巧，优贱工谐颦。朝或冶服游，暮衣百结鹑。赋急岁恒俭，俗侈户益贫。当宁屡叹息，除吏常逡巡。卓哉西蜀士，黄绶耀新纶。昔年共镫火，随步丹地尘。峻格凌岩松，直节媲霜筠。岸异视流辈，耿介难与伦。高才理盘错，运斤若有神。声名彻廊庙，顾问恩数频。一麾领吴郡，桑梓来祥麟。望风驱墨吏，解愠苏疲民。既令疮痍起，还令风俗醇。人生非乘轩，康济何由伸。东南民力竭，一语为君陈。
送邓田公之任唐山
作者：张英
朝代：清
体裁：七言律诗

北山家学本师承，经济才人众所称。寄重循良应不愧，道兼风雅更谁能。云生钜野挥弦看，秋满尧峰揽辔登。夙昔浣花诗最爱，期君三复在舂陵。
送邓田功下第归里
作者：张英
朝代：清
体裁：七言律诗

东篱花发送将归，落拓频年又拂衣。词赋漫因东阁重，松筠未觉北山非。风高冀野骅骝去，霜渡滹沱木叶稀。不达如君勿长叹，素心知不羡轻肥。
送钱菽鬯之官苍溪
作者：张英
朝代：清
体裁：七言律诗

才子彤庭蚤策名，新携綵绶剑门行。远看雪岭过秦栈，近对春江绕蜀城。边徼残黎劳抚字，循良异绩课农耕。心知伫作承明客，难遣霜天惜别情。
送钱饮光归里门二首·其一
作者：张英
朝代：清
体裁：七言律诗

短鬓萧疏蓟北行，元龙豪气尚纵横。故人洛社多耆旧，流辈骚坛熟姓名。坐拥虎皮谈易罢，歌停象管待诗成。尚书最重平津客，垂老知音感易生。
送钱饮光归里门二首·其二
作者：张英
朝代：清
体裁：七言律诗

湖海人归已廿年，卜居犹待卖文钱。欲谐禽向三山约，须觅枞江二顷田。花雨红时携锸往，荷香深处抱书眠。剪镫频话家园好，未遂沧浪意惘然。
送长康之姑熟幕二首·其一
作者：张英
朝代：清
体裁：七言绝句

喜共才人慰寂寥，客中閒话尽渔樵。思君恰值秋江晚，采石松风夜听潮。
送长康之姑熟幕二首·其二
作者：张英
朝代：清
体裁：七言绝句

人似丹霄卷碧霞，龙眠深处好营家。期君结屋清溪上，同把渔竿数落花。
送除生南还
作者：张英
朝代：清
体裁：七言绝句

月照空庭雪一堆，寒镫相对且衔杯。春风草色江南路，渐向梅花多庭来。
送高江村侍养归里
作者：张英
朝代：清
体裁：古风

自吾与江村，同被赐庐居。禁庭二十载，出入形影俱。鸿才惬优眷，异采绚天衢。对分金凤纸，偕曳紫貂褕。君独有高堂，灵萱日正舒。衡宇近相接，慈惠资涵濡。一朝奏天子，乞养归平湖。缕陈数千言，字字倾鲛珠。非不恋丹阙，风土爱枌榆。垂白性所宜，东海古名区。三公抵一日，愿将慈母娱。至尊动色听，欲报多踌躇。子情重违拂，国士珍璠玙。宫端晋显秩，天藻承赐书。同辈有荣庆，皆言公遇殊。神武靖荒服，櫜鞬随属车。黄河青海间，王事许驰驱。欃枪既以扫，端拱御金铺。陈情返林壑，勇退谁能如。五色宫云中，垂绅扶板舆。雅诗颂吾友，出处皆师模。
道士赠杏花一枝置胆瓶中
作者：张英
朝代：清
体裁：古风

大龙山畔石塘隈，露裛烟笼十里开。闻说如霞复如锦，可怜时节不曾来。祇今尽日风尘里，乍得一枝眉色喜。粉腮未破春溶溶，自拂银瓶注新水。
遗山集中有陶渊明晋之白乐天语
作者：张英
朝代：清
体裁：七言绝句

采菊风期近自然，醉吟犹未免蹄筌。瓣香元自归彭泽，谩说渊明似乐天。
避暑
作者：张英
朝代：清
体裁：七言律诗

避暑亭轩傍水开，钓丝閒捲独徘徊。云根忽抱山腰起，雨脚遥穿松顶来。箸底新教尝苦菜，枕前时听落黄梅。人间清福谁能领，此际应无客与陪。
避暑三首·其一
作者：张英
朝代：清
体裁：七言绝句

避暑幽人户自扃，日长午睡觉初醒。閒中乐事君知否，新摘莲房插满瓶。
避暑三首·其三
作者：张英
朝代：清
体裁：七言绝句

经营五𤱔爱吾庐，不用招呼客伴予。野老胸中大有事，剪兰浇菊数芙渠。
避暑三首·其二
作者：张英
朝代：清
体裁：七言绝句

午阴初过转庭柯，散发披襟奈暑何。识得物情予亦乐，閒看凫雁浴清波。
避暑二首·其一
作者：张英
朝代：清
体裁：五言律诗

碧树覆檐牙，重门隔市哗。菖蒲衔石草，薝卜贮瓶花。橘数垂枝实，兰培出土芽。不须河朔饮，幽事总堪誇。
避暑二首·其二
作者：张英
朝代：清
体裁：五言律诗

薄有岩居趣，摊书绿荫中。回廊涵翠竹，曲槛倚疏桐。茗灶分微火，桃笙逐好风。海棠秋色蚤，衔露一枝红。
避暑信宿法华寺四首·其一
作者：张英
朝代：清
体裁：五言律诗

酷烈今年暑，殊非老所堪。幸能辞褦襶，暂许伴瞿昙。古屋青萝径，深林翠葆庵。竹风荷露好，斯际忆江南。
避暑信宿法华寺四首·其三
作者：张英
朝代：清
体裁：五言律诗

藓阶延晚步，莲室爱西偏。蝉噪喧逾寂，松阴老更妍。微凉三伏雨，空翠一林烟。未遂麇麚性，吾生意惘然。
避暑信宿法华寺四首·其二
作者：张英
朝代：清
体裁：五言律诗

当昼困炎暑，云峰矗目长。忽闻庭树响，顿觉客衣凉。蝶乱风翻草，鸦惊雨过墙。天工真老手，搏捖等寻常。
避暑信宿法华寺四首·其四
作者：张英
朝代：清
体裁：五言律诗

畏吾村畔寺，中有牡丹枝。珠颗榴房坼，霜林柿蒂垂。瓜蔬留客美，泉圃寄花宜。十载归田思，唯应老衲知。
郊外杂诗四首·其一
作者：张英
朝代：清
体裁：七言绝句

曾经宿处认柴门，流水潺潺绕断垣。几树胡桃遮矮屋，米家画里雨中村。
郊外杂诗四首·其三
作者：张英
朝代：清
体裁：七言绝句

雨馀凉月傍林明，触我空山静夜情。稍觉未忘尘世处，微嫌墙角度车声。
郊外杂诗四首·其二
作者：张英
朝代：清
体裁：七言绝句

遥闻钟漏隔华清，却掩残书对短檠。树暗荒园深夜雨，寂寥能使道心生。
郊外杂诗四首·其四
作者：张英
朝代：清
体裁：七言绝句

西山雨过乱云飞，槲叶吟风暑气微。返照斜临禾黍外，一川苍翠上人衣。
郊居同近公
作者：张英
朝代：清
体裁：七言律诗

杜曲曾誇尺五天，华林况接禁庭烟。峰回紫塞围千亩，地近丹陵涌百泉。官柳大堤偏绰约，草花别墅亦幽妍。何须苦忆江南北，豹尾云中可判年。
郊居多暇因编辑旧诗
作者：张英
朝代：清
体裁：七言律诗

华林西畔柳芊绵，僦得农家屋数椽。散步不离鹅鸭队，閒吟一到芥菘边。绳床竹簟新凉夜，茗碗絺衣夕照天。独住经句差小快，笥中诗草与重编。
郊行
作者：张英
朝代：清
体裁：古风

性拙寡所谐，蚤岁归田园。篮舆游近郊，指顾农家村。暧暧茅茨接，依依桑柘繁。今年雨泽时，耕穫及高原。良苗怀好风，浅碧翻波痕。叹彼耨者劳，汗滴秋禾根。我独饱稻粱，毕世惭君恩。
郊行
作者：张英
朝代：清

性拙寡所谐，蚤岁归田园。篮舆游近郊，指顾农家村。暧暧茅茨接，依依桑柘繁。今年雨泽时，耕获及高原。良苗怀好风，浅碧翻波痕。叹彼耨者劳，汗滴秋禾根。我独饱稻粱，毕世惭君恩。
郑又蘧九十寿
作者：张英
朝代：清
体裁：七言律诗

乡国群推九十翁，饵芝道体日冲融。康成雅擅通经誉，谷口人依尚德风。秋满万山枫叶紫，酌宜大斗菊花丛。期颐健比凌霄鹤，硕果嵬峨洛社中。
郭河阳溪山图
作者：张英
朝代：清
体裁：七言绝句

深林萧槭水潺湲，古寺层轩倚碧山。睡起茅斋无一事，午钟飘出白云间。
酬友人见赠
作者：张英
朝代：清
体裁：七言律诗

荒亭遥对白云间，地足蓬蒿懒未删。开户最宜春夜月，到门无限夕阳山。秋当静处蝉声歇，人正吟时竹影閒。更爱城东高士过，馀香三日袭柴关。
采石
作者：张英
朝代：清
体裁：七言律诗

晴霞落日映长川，采石重来夜泊船。断壁千寻悬古屋，苍松百尺冷春烟。江通建业潮声急，山望天门黛色连。流水绿杨如画里，此中堪著李青莲。
采石怀古
作者：张英
朝代：清
体裁：七言律诗

悬崖百尺俛江流，上有诗人太白楼。牛渚欲寻何处是，天门遥望不胜秋。松声夜共寒潮落，石色晴看画阁浮。仙客骑鲸已千载，白云明月属渔舟。
重九前二日夜同念斋话太湖光福之胜偶成二首·其一
作者：张英
朝代：清
体裁：七言律诗

迂懒连朝出每迟，过从舍此更何之。高谈不似尘中话，妙悟多于病起时。黄菊乡园千里隔，紫螯风味两人知。清樽自是吾侪乐，今古迢遥寄所思。
重九前二日夜同念斋话太湖光福之胜偶成二首·其二
作者：张英
朝代：清
体裁：七言律诗

閒话家山益惘然，洞庭林屋四时天。千村花圃延游屐，万叠溪光引画船。梅浪风翻银海雪，梨云香暗锦城烟。与君豫订栖迟日，取次探幽住一年。
重九即事寄怀四松先生二首·其一
作者：张英
朝代：清
体裁：七言律诗

霜后庭柯叶影疏，菊花围坐闭门居。顿教旅舍成篱落，未觉秋光让敝庐。纸阁上镫枝入画，布帘悬地客摊书。频年风雨重阳惯，新月惊看照绮疏。
重九即事寄怀四松先生二首·其二
作者：张英
朝代：清
体裁：七言律诗

有客投闲寄薜萝，黄花白发共婆娑。陶潜去后无知己，司马归来任放歌。竹掩小亭应怅望，荷残别墅几经过。佳时故国三千里，木落空添易水波。
重九后十日木厓招同四松芥须伊蒿叔兄如三集九松分得地字
作者：张英
朝代：清
体裁：古风

秋山不在远，出郭自幽致。秋林不在深，九松足苍翠。主人曾有约，山灵久相迟。若使重阳来，登临祇故事。回首已成昔，十日秋光异。青青原上枫，初与晓霜试。逶迤草间路，黄叶犹未坠。盘桓古松下，高枝落秋吹。髣髴数君子，澹劲复无二。侵旦远移尊，霜螯正肥腻。田家古瓦盆，斟酌成微醉。倚徙松棚间，独悯老农瘁。白发自驱犊，天寒拾遗穗。可怜儿女餐，饱此催租吏。宴酣忘苦辛，吾侪将无愧。古人惜良辰，且勿发长喟。清流绕田垄，曲曲杯堪置。瓜果秋树根，衔杯托高寄。隔水山畔路，正与归樵值。日落众峰紫，林峦转深邃。严城未掩关，林鸦杂归骑。落落有吾徒，萧然在天地。
重晤方明农先生赋赠
作者：张英
朝代：清
体裁：古风

桃渡诗人宅，春水生柴门。未到巳七年，相忆劳晨昏。壁间画梅竹，斑剥今尚存。百卷嵞山诗，古调无纤尘。高吟石城烟，妻子同小园。僻巷连野寺，萧然如山村。入室古人在，闭门吾道尊。吟诗饮醇酒，世俗安可论。
重至马兰峪一首
作者：张英
朝代：清
体裁：七言律诗

古塞重为扈跸行，清时惟见乐春耕。山回夕照孤村出，月上疏林万幕平。沙路双单留戍堡，云峰高下隐边城。青松如旧髭须白，卧听萧萧班马声。
重过湖上
作者：张英
朝代：清
体裁：七言绝句

芒鞋曾蹋冷泉寺，画舫还登明月楼。才见藕花红似锦，枯荷断梗又深秋。
重阳雨中次宋蓉庵韵二首·其一
作者：张英
朝代：清
体裁：五言律诗

易听重阳雨，难为秋夜心。客怀同磊落，诗味任探寻。百感入残梦，孤吟拥素琴。空阶犹滴沥，何不倦宵深。
重阳雨中次宋蓉庵韵二首·其二
作者：张英
朝代：清
体裁：五言律诗

一雨过重九，东篱何处花。寒枝香自抱，湿叶影偏嘉。为我开乡国，从君感岁华。故园兄弟在，摘取帽同斜。
野老
作者：张英
朝代：清
体裁：五言律诗

野老青藜杖，空山白葛衣。菜畦朝露往，花径夕阳归。竹色忘荣落，鸥言无是非。此间差不恶，消息愧知稀。
金山寺
作者：张英
朝代：清
体裁：七言律诗

咫尺天关若可扪，涛飞雾捲湿云根。千寻石色中流见，万里江声砥柱尊。地阔天空涵气象，蛟蟠龙跃共朝昏。我来扈跸登高阁，遥望烟光接海门。
钟离古迹四首·其一
作者：张英
朝代：清
体裁：七言律诗

落叶霜天作雨声，驱车濠水不胜情。牛羊日暮通侯宅，禾黍秋风帝子城。尽伐禁松陵冢见，渐偷宫瓦御楼倾。北连芒砀看云气，极目荒丘感叹生。
钟离古迹四首·其三
作者：张英
朝代：清
体裁：七言律诗

东南遥望几孤村，野日荒荒白昼昏。九庙笙镛归劫火，百年汤沐说遗恩。草埋墓道麒麟碣，漏冷铜壶翡翠痕。闻道奉祠零落甚，断桥衰柳故侯门。
钟离古迹四首·其二
作者：张英
朝代：清
体裁：七言律诗

秋草寒烟落日斜，衰杨风起散寒鸦。黄巾一自成封豕，赤帝翻教哭断蛇。王气几年消碧落，溪流无处觅红纱。寝园未必皆遗老，遍种东陵五色瓜。
钟离古迹四首·其四
作者：张英
朝代：清
体裁：七言律诗

凋残金碧旧禅关，僧闭閒庭草色殷。谁向荒原寻马鬣，惟从古寺识龙颜。优昙花冷三千界，苔藓碑封第一山。自昔兴亡等闲事，不须惆怅夕阳间。
钟离遇徐莘叟前辈却赠
作者：张英
朝代：清
体裁：七言律诗

谈经曾压汉廷儒，今见风流赐鉴湖。一自芳洲搴杜若，从教宦迹托莼鲈。倦辞丹地含鸡舌，醉解宫袍拥凤雏。春宴得陪莲漏永，鸟啼花落听吴歈。
锄山脚地种花二首·其一
作者：张英
朝代：清
体裁：七言律诗

拟搆茅亭绿树边，看锄山麓作花田。剪蔬客到新凉日，抱瓮人閒细雨天。永叔诗中思颍水，文饶海外忆平泉。几人稳作林塘主，今古风流定孰贤。
锄山脚地种花二首·其二
作者：张英
朝代：清
体裁：七言律诗

花畦曲折槿篱通，位置经营课小童。常要晚春连蚤夏，还须浅白间深红。茅亭近著留佳客，石径平铺便老翁。底事却閒桑下地，移床来看夕阳中。
锡山秦家园二首·其一
作者：张英
朝代：清
体裁：七言绝句

墅绕清池一镜圆，亭桥花竹各便娟。为园近傍名山侧，石罅分来第二泉。
锡山秦家园二首·其二
作者：张英
朝代：清
体裁：七言绝句

老树霜皮态转妍，含清堂畔绿阴偏。至尊相问何年种，自入秦家二百年。
镜湖边旧家园亭三首·其一
作者：张英
朝代：清
体裁：七言绝句

画槛全倾看月廊，菱花开遍旧横塘。梧桐子熟无人拾，断壁垂藤挂白杨。
镜湖边旧家园亭三首·其三
作者：张英
朝代：清
体裁：七言绝句

数株松桂一池莲，若搆园亭趁少年。花落花开头白后，任他孙子付寒烟。
镜湖边旧家园亭三首·其二
作者：张英
朝代：清
体裁：七言绝句

谁种青松映碧池，种来应是小松枝。于今苍老无人见，辜负根梢入画时。
镫下阅雁湖听雪集有作即赠雁湖
作者：张英
朝代：清
体裁：古风

我读唐人诗，钱郎爱清婉。风流起后人，高唱领词苑。渭川竹千个，湘渚兰九畹。冰雪净聪明，气格卑近挽。一卷花间读，悠然令人远。
镫花
作者：张英
朝代：清
体裁：七言律诗

银烛作花花正然，寒宵春色倍堪怜。月光暗处垂金粟，佛火堆中长白莲。旅客敲残秋漏里，美人挑落晚风前。何如绣阁珠帘下，并蒂同心照绮筵。
长安镫市诗六首·其一
作者：张英
朝代：清
体裁：七言律诗

金勒青丝往复还，元都观里扣双镮。春归玉宇星辰上，人在霓裳月露间。红粉千丛西子面，轻绡百幅米家山。青油也向繁华队，休沐来乘此日间。
长安镫市诗六首·其三
作者：张英
朝代：清
体裁：七言律诗

天街风日起晴沙，紫陌追随白鼻騧。梅萼蚤红宜暖室，海棠催放护轻纱。名笺锦匣誇前代，古帖瑶函出内家。独让秦淮镫市好，千门开遍水仙花。
长安镫市诗六首·其二
作者：张英
朝代：清
体裁：七言律诗

万点红镫照上都，移来两浙与三吴。暖风不向梅花度，春色先从锦幄铺。映日青霞悬翡翠，照人明月结珍珠。谁家堪出千缗买，空满城南古寺隅。
长安镫市诗六首·其五
作者：张英
朝代：清
体裁：七言律诗

五侯门外满香尘，烟火楼前巧作春。忽见六鳌移地轴，近看三岛接天津。临风菡萏千花丽，带露葡萄万颗匀。但愿君心常似此，光明烛遍普天人。
长安镫市诗六首·其六
作者：张英
朝代：清
体裁：七言律诗

鱼钥终宵禁闼开，侯家行乐比蓬莱。蕊珠夜看当筵落，琼树新移绕砌栽。皎月独临金掌出，红镫双引璧人来。还将一曲春光好，劝进玻瓈七宝杯。
长安镫市诗六首·其四
作者：张英
朝代：清
体裁：七言律诗

月色如银夜最良，春风遥度绮罗香。钟声九陌连长乐，镫火千门彻未央。海市亭台皆蜃气，仙人楼阁总珠光。爱看琪树琼葩里，中有升平字一行。
长干
作者：张英
朝代：清
体裁：七言律诗

一夕汀洲鸿雁飞，白门杨柳渐霏微。江声自抱三山碧，云物何知六代非。桃叶渡头歌吹歇，雨花台畔酒帘稀。轻帆不解高吟意，流过空江燕子矶。
长康为予画芙蓉岛图赋此
作者：张英
朝代：清
体裁：古风

雪浪双溪向东注，云岩翠巘相盘互。短垣脩竹隐萧斋，凭君画出樵家路。君言此地旧游偏，风景依稀在眼前。惟馀石岸苍松色，须饱风霜二十年。
长康作松湖山村图赋此二首·其一
作者：张英
朝代：清
体裁：七言绝句

两两渔舟点暮烟，芰荷粳稻满平川。湖山不独堪留赏，下有吾家二顷田。
长康作松湖山村图赋此二首·其二
作者：张英
朝代：清
体裁：七言绝句

松湖兄弟各柴关，北渚南垞爱往还。树接断云天接水，一湖烟雨米家山。
长康画南郭外桃花园小景题此于后
作者：张英
朝代：清
体裁：古风

出郭春风散遥瞩，千株万株柳新绿。人家园圃带城斜，桃花一片红云簇。沿村灼灼照清溪，绕径娟娟倚脩竹。我昔携尊雨后来，胭脂晚向华清浴。隔岸谁家花最多，枳篱苔径芗茅屋。讵意萧斋傍短檠，缩取春阴盈尺幅。向前寒食几多时，令人苦忆城南曲。
长廊落成二首·其一
作者：张英
朝代：清
体裁：七言绝句

逶迤路转小池东，荷引清波柳受风。避客莫嫌三径浅，竹深遥入蕙兰丛。
长廊落成二首·其二
作者：张英
朝代：清
体裁：七言绝句

日长风定柳丝斜，静听蝉吟细啜茶。隔岸鱼翻红浪出，一川风落紫薇花。
长日四首·其一
作者：张英
朝代：清
体裁：七言绝句

长日阴阴燕羽斜，树头几点放槐芽。兰枝花谢堆新绿，初到江南谷雨茶。
长日四首·其三
作者：张英
朝代：清
体裁：七言绝句

观书摹帖已全删，茗碗琴丝亦放闲。知有年光无处觅，卧游石谷画中山。
长日四首·其二
作者：张英
朝代：清
体裁：七言绝句

小雨轻阴入夏寒，拥裘犹怯近栏干。关心塞北风兼雪，衣上冰花浑未残。
长日四首·其四
作者：张英
朝代：清
体裁：七言绝句

忧喜人间总浪猜，好怀能得几时开。莫嫌春色堂堂去，红药朱樱次第来。
长至日上躬祀南郊恭纪五言十二韵
作者：张英
朝代：清
体裁：五言排律

至日躔南极，初阳纪仲冬。绣裳添綵线，玉管应黄钟。庆典同函夏，明禋掌秩宗。斋宫香雾绕，泰畤碧云封。视版临深殿，亲郊出九重。霜华迎翠辇，爟火照寒松。登降闻天语，堂皇展帝容。瑶台三后配，黼帐百神从。茧栗燔柴犊，星辰护烛龙。祠官调宝瑟，舞羽间金镛。一德符穹昊，群僚秉肃雍。遥瞻苍璧荐，共睹紫烟浓。
閒中二首·其一
作者：张英
朝代：清
体裁：七言绝句

晓天凉雨入房栊，卧近脩廊竹一丛。绕径数声清唳苦，瓶中知是鹤粮空。
閒中二首·其二
作者：张英
朝代：清
体裁：七言绝句

殷勤为我报山翁，苦忆阴崖大壑风。莫怪经旬住城市，秋兰花满小轩中。
閒居四时词·其一
作者：张英
朝代：清
体裁：古风

初试春衣白苧裁，岩扉从此昼常开。轻烟轻雨笼芳树，新柳新莺发旧醅。草閤日长帘影静，杏花时节燕双来。
閒居四时词·其三
作者：张英
朝代：清
体裁：古风

白露添衣体乍轻，山容如沐水痕清。半窗幽梦梧桐雨，一枕新凉蟋蟀声。看罢东篱旧时菊，芙蓉花下绕池行。
閒居四时词·其二
作者：张英
朝代：清
体裁：古风

小亭沾洒近风泉，地湿林深避暑偏。翠竹万竿疏雨夜，水芝千朵夕阳天。人间便有方壶胜，欲向三山唤偓佺。
閒居四时词·其四
作者：张英
朝代：清
体裁：古风

烟蓑雪笠钓寒江，新得鲈鱼玉一双。深著地垆煨芋火，洞开书阁看梅窗。闲来检点床头物，蚁绿鹅黄正满缸。
閒适用乐天韵
作者：张英
朝代：清
体裁：七言律诗

雨过空庭槐荫碧，草花开落似残春。湘帘深靓稀留客，楚簟清漪稳称身。茗瀹新泉声渐沸，香添沉水意相亲。谁知澒洞风尘里，别有閒情逸致人。
门联
作者：张英
朝代：清
体裁：联

绿水青山，任老夫消磨岁月；紫袍金带，看吾儿燮理阴阳。
闰七夕
作者：张英
朝代：清
体裁：七言律诗

碧霄无际綵云流，乞巧今年巧倍酬。天上香车双七夕，人间团扇又三秋。辛勤乌鹊还成渡，消瘦青蛾几上楼。翻羡秋宵容易得，盈盈一水不须愁。
闰三月二十一日五台山新贡天花至特颁手敕分赐恭赋应制
作者：张英
朝代：清
体裁：七言律诗

灵岳珍蔬贡尚方，欣从紫禁沐恩光。清芬远带山岚色，鲜洁犹含石髓香。圣藻温纶深雨露，仙厨异味重琳琅。同时宠赉成佳事，千祀流辉照玉堂。
闰三月二十二日蒙赐上所御凉帽靴袜及罗纻表里恭赋
作者：张英
朝代：清
体裁：古风

六年讲席惭无补，自天锡赉邀便蕃。内织新裁称长短，香罗绮纻随寒暄。紫毳丰貂白狐腋，严风积雪资奇温。身著赐衣拜天子，一时光彩生庭轩。补衮何能赞文治，书绅常恐孤殊恩。服之不衷古所诫，寸心感惕恒自扪。顾瞻已足耀蓬户，况乃推解劳至尊。华冠曾经服元首，明珠的烁如瑶琨。黼黻裁成锦蔽膝，赤芾金舄奚足论。颁自尚衣最亲切，龙香缭绕今常存。书生微躬焉敢近，空怀惭汗惊心魂。锦箱珍重黄封密，留与贫家示子孙。
闰三月二日同子侄辈过摩诃庵诣天禧宫看松兴胜庵看杏花万寿寺看钟沿溪河归四首·其一
作者：张英
朝代：清
体裁：七言绝句

杏烟吹散半成尘，瓜蔓初抽菜甲新。自惜寻春来较晚，穿林犹见看花人。
闰三月二日同子侄辈过摩诃庵诣天禧宫看松兴胜庵看杏花万寿寺看钟沿溪河归四首·其三
作者：张英
朝代：清
体裁：七言绝句

微飔潜起绿阴中，差与琴声古澹同。顿使尘心消歇尽，由来陶隐爱松风。
闰三月二日同子侄辈过摩诃庵诣天禧宫看松兴胜庵看杏花万寿寺看钟沿溪河归四首·其二
作者：张英
朝代：清
体裁：七言绝句

萧索琳宫大道傍，雕檐画壁久微茫。长松深琐无人到，尽日空庭发古香。
闰三月二日同子侄辈过摩诃庵诣天禧宫看松兴胜庵看杏花万寿寺看钟沿溪河归四首·其四
作者：张英
朝代：清
体裁：七言绝句

兰若幽偏旧迹存，松林路接畏吾村。小亭西望春如水，红杏花飞御果园。
闰八月二十七日蒙恩赐内厩鞍马恭纪二首·其一
作者：张英
朝代：清
体裁：七言律诗

频年踪迹傍金门，驽马常随入掖垣。御苑遴材誇上驷，儒臣拜赐荷深恩。调良自昔如君子，驱策曾经奉至尊。宫锦障泥丝络首，连钱光泽照庭轩。
闰八月二十七日蒙恩赐内厩鞍马恭纪二首·其二
作者：张英
朝代：清
体裁：七言律诗

中夜房星降紫霄，长鸣顾影独萧萧。花骢远自西川贡，金埒新从内厩调。嘶入宫云看揽辔，光生衢路羡联镳。朝朝柳下青骊稳，蹀躞春风玉蝀桥。
闵子祠
作者：张英
朝代：清
体裁：七言律诗

下马秋原拜闵祠，祠倾谁与覆茅茨。数家石屋贤人里，一片荒坟孝子碑。汶水风清辞世往，芦花衣冷畏人知。可怜陌上俱游子，回首乡关日暮时。
闻信臣不第却寄
作者：张英
朝代：清
体裁：五言律诗

少年轻遇合，容易说封侯。白璧犹难献，苍天何以酬。心枯桃渡月，泪尽秣陵秋。风雨寒江梦，期君在石头。
闻友人谈吴下园亭之胜辄仿白意二首·其一
作者：张英
朝代：清
体裁：七言绝句

千堆松色压层峦，一带桃花覆碧滩。莫漫吾庐嫌窄小，烟云林壑望中宽。
闻友人谈吴下园亭之胜辄仿白意二首·其二
作者：张英
朝代：清
体裁：七言绝句

岸梅交影落清渠，亭榭无多致有馀。三十年来花下坐，餐香饮翠更谁如。
闻廷瓒分校礼闱
作者：张英
朝代：清
体裁：七言绝句

南宫承命校专经，敢谓新阴在鲤庭。屈指岁华刚一纪，抡文重到第三厅。
闻木厓以六月自都还兼有悼亡之戚诗以怀之三首·其一
作者：张英
朝代：清
体裁：五言律诗

橐笔游京洛，惊心往复回。祇来摹石鼓，犹未到金台。法驾新临学，温纶正爱才。春明门外路，两两去邹枚。
闻木厓以六月自都还兼有悼亡之戚诗以怀之三首·其三
作者：张英
朝代：清
体裁：五言律诗

悼亡偏客路，别语寄天涯。操作称贤妇，徽音续大家。竟虚童子案，不返少君车。痛杀诸雏小，啼饥唤阿爷。
闻木厓以六月自都还兼有悼亡之戚诗以怀之三首·其二
作者：张英
朝代：清
体裁：五言律诗

半年驴背上，念子去来劳。路涉五千里，霜添几二毛。风尘新涕泪，寒暑旧绨袍。春夏黄河水，经过值怒涛。
阅盘山志寄青沟上人
作者：张英
朝代：清
体裁：古风

我昔赋行役，税驾盘山下。高峰逼塞门，苍岩横蓟野。黛色薄青冥，睇望弥秀冶。今读群公诗，烟霞供绘写。久知林壑佳，益觉尘壒寡。树杪乱云栖，石虎飞泉洒。松桧翳幽径，薜荔缠古瓦。霜柿艳清秋，风篁却炎夏。言念紫盖峰，依然白莲社。我本邱樊人，落落风尘者。夙愿在名山，寄诗惭大雅。倘许营一龛，芗茅乞盈把。
阴雨竟日小溪不能渡
作者：张英
朝代：清
体裁：七言绝句

翠霭空山雨雾初，河泥深阔往来疏。小儿夜课无镫火，乞得松肪自照书。
阻风二首·其一
作者：张英
朝代：清
体裁：七言绝句

连日轻帆滞水湄，窗临沙岸接柴篱。焚香夜对妻儿话，只当萧斋风雨时。
阻风二首·其二
作者：张英
朝代：清
体裁：七言绝句

系缆停桡阻石尤，纡回信宿此汀洲。世间何事容人算，不拟将心更学愁。
陆犀之松江作此送之
作者：张英
朝代：清
体裁：七言绝句

霜浓菊老正深秋，怜尔南归揽敝裘。自昔买山曾有愿，好凭弹铗问西畴。
陈希夷庙联
作者：张英
朝代：清
体裁：联

天下太平无一事；山中高卧有千秋。
陈问斋注杜成赠之
作者：张英
朝代：清
体裁：古风

浣花溪上翁，落拓著诗史。会心复几人，灵光闷千祀。我友太邱生，读书冠吾里。注杜平生力，独往摩坚垒。遂使少陵翁，声息卷中起。注意不注词，众论芟糟秕。短章复长谣，深期发微旨。掀髯时一谈，高言灿霞绮。今年书既成，举酒为君酾。遥遥终古间，两峰永同峙。
院中秋晚
作者：张英
朝代：清
体裁：七言律诗

御河流向禁城东，古屋参差烟霭中。匹马空庭秋草绿，寒鸦高树夕阳红。霜催柳色凋秦塞，月傍砧声出汉宫。尺素渐稀衣渐薄，可堪惆怅对秋风。
除夕
作者：张英
朝代：清
体裁：古风

山寒梅未花，且复居斗室。盆梅三十树，瓮盎杂书帙。交错花枝繁，栉比花房密。香光塞户牖，趺坐仅容膝。棐几罗琴尊，与翁称六一。剪烛照花红，煨炉避寒栗。自烹绿雪茶，于此享清逸。
除夕乾清宫侍宴恭纪
作者：张英
朝代：清
体裁：七言律诗

饯岁恩晖奉紫宸，翚飞阿阁物华新。崇阶喜接金张贵，秘殿欢陪卫霍亲。谏果特分宣口敕，衢樽频赐被温纶。来朝共庆三微节，拜手尧年二十春。
除夕养心殿侍宴应制
作者：张英
朝代：清
体裁：七言律诗

深殿宵沈宝炬然，岁除欣侍五云边。步随仙仗陪鹓鹭，坐近天香听管弦。柏叶分行传玉盏，椒花送暖入琼筵。渐知温律阳春早，拜手君恩又一年。
除夕内殿侍宴二首·其一
作者：张英
朝代：清
体裁：七言绝句

长安万户送残年，爆竹声喧柏酒传。争似满庭烧桦烛，紫云堆里听钧天。
除夕内殿侍宴二首·其二
作者：张英
朝代：清
体裁：七言绝句

手扪碧落数华星，坐接金张近紫屏。小户不辞先酩酊，玉杯亲赐语叮咛。
除夕友人赠新开芍药四枝
作者：张英
朝代：清
体裁：七言绝句

花繁温室锦成窠，除夕香侵玉叵罗。忽见药栏开最早，小窗明月已清和。
除夕河间道中次昭兹韵
作者：张英
朝代：清
体裁：七言律诗

椒盘柏酒异乡同，此夕惊心叹转蓬。鹤发老亲千里外，鸡声残梦五更中。星悬屋角光全白，镫近床头影乍红。南去归鸿凭寄语，帝城明日足春风。
除夕赋得十韵
作者：张英
朝代：清
体裁：古风

腊梅三十株，黄云塞户牖。爱此香色古，开当岑寂后。不艳桃李姿，岁寒常相守。纸阁启南荣，晴光朝暮受。郊原梅未发，春色在瓦缶。短枝何曲盘，名卉侵坐右。斗室天壤宽，清琴间尊卣。岭南橘柚黄，香光围一叟。儿孙喜团圞，旨酒为翁寿。予饮虽不多，清光毋相负。
除日内直
作者：张英
朝代：清
体裁：七言绝句

老来何处送年华，帘额薰炉本内家。请看阁门春帖子，一联凤綵映宫花。
除日忆园梅用子瞻韵
作者：张英
朝代：清
体裁：古风

短墙碧涧幽人村，古铁作树香为魂。冻蕊犹黏晓霜重，高枝初破山月昏。先生自爱树围屋，路人争指雪堆园。看花有时勿孟浪，寒消香转需微温。山深树密曦影迟，麦饭既餔回朝暾。花须乍舒花瓣簇，珠光照尸香塞门。我昔居此竟三载，相忆那能无一言。祇今春风已十日，一枝未见临匏樽。
陵阳行
作者：张英
朝代：清
体裁：古风

陵阳古佳地，诗人昔来游。谢朓与李白，吟咏空千秋。昔人不可见，青山入高楼。上有黄鹤飞，下有清溪流。俛仰仙灵宅，高风凌丹邱。安知千载后，姚子今其俦。理国师烹鲜，化民如狎鸥。夙昔天下士，文誉满沧洲。投分无俗宾，吟啸溪山幽。为我语元之，救时资良谋。岂容山水间，谢李遥唱酬。
隔溪
作者：张英
朝代：清
体裁：七言绝句

隔溪山馆碧嶙峋，中有骅骝本绝尘。痛惜夜珠轻弹却，玉兰花下读书人。
难遣
作者：张英
朝代：清
体裁：七言绝句

松肪一碗胜明缸，短发鬅鬙影自双。难遣梅花寒处立，夜深犹自挂西窗。
集左橘亭小圃二首·其一
作者：张英
朝代：清
体裁：七言律诗

荒园手自剪荆扉，侍御先生此息机。几树梅花传晚节，满庭橘柚凛霜威。纸窗风雨书声静，草阁萧疏鹤梦归。天壤勋名留伯仲，遗经读处莫沾衣。
集左橘亭小圃二首·其二
作者：张英
朝代：清
体裁：七言律诗

幽径閒来趁晚晴，故人归复自皋城。淮南招客皆词赋，灵运能诗本弟兄。午夜清霜增酒数，一帘明月驻歌声。茗香客醉狂吟后，移得琅玕影正横。
集曹颂嘉同年独笑亭
作者：张英
朝代：清
体裁：五言律诗

车马长安道，何曾识醉乡。琴书留客看，风雪笑人忙。痛饮宜残腊，新欢发旧狂。弟兄良宴会，次第入春阳。
集胡氐园林十首·其一
作者：张英
朝代：清
体裁：七言绝句

懒从绮陌共鸣珂，却向幽林埽薜萝。自是功成閒岁月，手栽松竹听清歌。
集胡氐园林十首·其七
作者：张英
朝代：清
体裁：七言绝句

梁上轻尘落吹台，綵云天际亦裴回。谩言歌舞教成易，十斛明珠换不来。
集胡氐园林十首·其三
作者：张英
朝代：清
体裁：七言绝句

一曲清渠泛紫澜，画船斜系玉阑干。回思此景依稀似，曾向秦淮渡口看。
集胡氐园林十首·其九
作者：张英
朝代：清
体裁：七言绝句

司空肠断语应真，听入微时唤绝伦。一叠清歌频击节，等閒倾尽瓮头春。
集胡氐园林十首·其二
作者：张英
朝代：清
体裁：七言绝句

小山叠翠起平芜，曲曲朱栏入画图。久矣江南台榭少，谁云佳丽数姑苏。
集胡氐园林十首·其五
作者：张英
朝代：清
体裁：七言绝句

蕊珠宫里夜溶溶，红雪歌儿绣幕重。避客娇羞才唤出，两行银烛照芙蓉。
集胡氐园林十首·其八
作者：张英
朝代：清
体裁：七言绝句

蛾眉如画翠屏中，绣阁珠帘一点红。白鹤亦知新曲好，唳声原不为秋空。
集胡氐园林十首·其六
作者：张英
朝代：清
体裁：七言绝句

箫管真疑落九天，游丝百尺绕芳筵。黄莺新啭银塘柳，难比歌喉溜滴圆。
集胡氐园林十首·其十
作者：张英
朝代：清
体裁：七言绝句

晚风清露袭虚堂，好客情深秋夜长。红烛清樽许消受，綵绳何用系斜阳。
集胡氐园林十首·其四
作者：张英
朝代：清
体裁：七言绝句

曲洞幽房往复回，忽从高处敞亭台。白羊几点平芜绿，一派西山苍翠来。
雨中书所见
作者：张英
朝代：清
体裁：七言绝句

溪声活活雨霏霏，驱犊村童戴笠归。百叠松岑幽翠滴，黄鹂时拂画屏飞。
雨中同友人坐梁家园
作者：张英
朝代：清
体裁：七言律诗

尽日征尘逐转蓬，此来閒坐几人同。荒园对酒新秋后，高阁添衣暮雨中。芦荻纵横临浅水，青萍开合受斜风。凭君醉话沧洲兴，相望劳山渤海东。
雨中过桃花园七弟治具
作者：张英
朝代：清
体裁：七言律诗

南陌寻春已较迟，桃花村落雨如丝。不逢玉洞烧丹日，却对巴江濯锦时。低树露凝红厌浥，比邻烟重影迷离。水生屐齿青泥路，挈榼来看亦自奇。
雨后
作者：张英
朝代：清
体裁：七言绝句

细麦轻花带雨痕，捲帘閒立听潺湲。遥天雨过云开处，一片斜阳在远村。
雨后行龙眠道中
作者：张英
朝代：清
体裁：七言律诗

蚤凉出郭觉情亲，河阔桑浓景一新。石角磷磷偏碍路，溪声曲曲解随人。筼筜色净霜初落，䆉稏风轻绿渐匀。正是莺啼好时节，可堪城市往经旬。
雨后过漱石亭二首·其一
作者：张英
朝代：清
体裁：五言律诗

清流带西郭，一径入柴关。过雨客初到，叩门僧未还。雀喧花自静，溪闹石长閒。隔树秋风起，樵歌遍晚山。
雨后过漱石亭二首·其二
作者：张英
朝代：清
体裁：五言律诗

荒园人境外，漱石小亭幽。竹澹容僧俗，花飞任客愁。溪声偏入夜，岚气总如秋。雨后泉方好，何人雨后游。
雨夜
作者：张英
朝代：清
体裁：五言律诗

暑入连朝酷，凉因夜雨频。西畴欣有稼，南陌净无尘。峰矗云阴薄，烟开草树新。郊居观物候，禾黍最情亲。
雪中侍直恭纪应制四首·其一
作者：张英
朝代：清
体裁：五言律诗

自昔占年瑞，连朝不厌多。休兵知岁稔，偃武庆时和。积素辉珠箔，飞花点玉珂。好将书史册，黄竹漫赓歌。
雪中侍直恭纪应制四首·其三
作者：张英
朝代：清
体裁：五言律诗

雪中看上苑，别自有山容。太液银为碛，华林玉作峰。烟常笼翠竹，色最爱青松。园吏开温室，梅花香更浓。
雪中侍直恭纪应制四首·其二
作者：张英
朝代：清
体裁：五言律诗

满苑琼瑶屑，轻烟与共浮。天心慈下土，宸念切西畴。花散嘉平月，禾登大有秋。銮坡时久立，沾洒翠云裘。
雪中侍直恭纪应制四首·其四
作者：张英
朝代：清
体裁：五言律诗

同云栖殿角，霰后渐霏霏。风细蹁跹舞，寒轻宛转飞。玉阶人语静，宫瓦鹊声稀。愧乏阳春调，吟诗傍粉闱。
雪中再过玉蝀桥
作者：张英
朝代：清
体裁：七言律诗

凤城晴雪晓云鲜，太液清光接远天。积素更添宫瓦丽，凝枝真觉古松妍。千林霁景王摩诘，一幅新诗孟浩然。他日空山煨芋火，旧游记取石桥边。
雪中直南书房恭纪六首·其一
作者：张英
朝代：清
体裁：七言绝句

腊尽春前雪正宜，天街飘洒晚烟时。如霜渐满黄金瓦，似絮浓沾白玉墀。
雪中直南书房恭纪六首·其三
作者：张英
朝代：清
体裁：七言绝句

琼林万树斗芳菲，瑶岛诸峰隐翠微。上苑光辉开辇路，六龙行处六花飞。
雪中直南书房恭纪六首·其二
作者：张英
朝代：清
体裁：七言绝句

凝辉积素影蹁跹，宸藻新题五色笺。今日圣情偏豫悦，普天来岁是丰年。
雪中直南书房恭纪六首·其五
作者：张英
朝代：清
体裁：七言绝句

炉烟暖散墨池冰，满苑瑶华夜色澄。秘阁小臣沾圣泽，梅花香里读书灯。
雪中直南书房恭纪六首·其六
作者：张英
朝代：清
体裁：七言绝句

平明走马石桥头，银海光摇碧殿浮。雪后晓寒都不觉，尚方新赐翠云裘。
雪中直南书房恭纪六首·其四
作者：张英
朝代：清
体裁：七言绝句

水晶帘捲雪漫漫，坐拥图书向晚看。新露研朱还校阅，亲拈玉管不知寒。
雪后过右阙
作者：张英
朝代：清
体裁：七言绝句

凤阙门西水满渠，古坛松柏一千株。褰帷路入琼瑶圃，摩诘新成雪霁图。
霄汉楼诗
作者：张英
朝代：清
体裁：古风

江涛淜湃西南来，萦回百折海门开。北有大龙与天柱，苍岩翠壁真奇哉。任子嗜奇爱山水，凭陵杰阁山之隈。下视长江如尺素，平芜草绿江南路。湖烟村树几人家，沙尾沙头数鸥鹭。有时江风吹白浪，千帆片影窗间渡。四面窗开皆好峰，摩空峭立青芙蓉。不觉斯楼几案间，飞来天柱与二龙。百幅云林佳山水，烟云乍澹还乍浓。傍城无数参差屋，掩映亏蔽出林麓。花外珠帘何处亭，篱边小圃谁家竹。佛宫金碧涌浮图，尽来窗底供游目。最宜风雪满江城，千山万树皆瑶琼。更爱长天秋月白，寒江空翠波浪平。洞开四壁双目瞠，散发浩歌鱼龙惊，山灵河伯相纵横。酒阑客醉不复去，欹枕还听江流声。
霜哺歌
作者：张英
朝代：清
体裁：古风

袁子之母八十五，星星白发银丝缕。哺雏饮血几何年，依稀甲子将重数。袁子于今亦发白，六十犹作老莱舞。从来上寿不易得，节孝之人天所祜。节孝何者最为难，袁子蚤孤复贫窭。母贫能节织作耕，儿贫能孝笔作贾。箧中赠言四十卷，作歌之人半往古。祇今寿母寿且康，白华新句年年补。堂上堂下俱期颐，霜哺岁月长如许。吁嗟乎，节孝之人天所祜。
静里
作者：张英
朝代：清
体裁：七言律诗

梧覆高檐竹覆廊，碧芙蕖渐满方塘。半窗深绿花兼叶，一榻清吟茗共香。书卷抛来朝睡稳，山泉浴罢夕阴凉。昔人竞说田园趣，静里探寻味转长。
韵松轩即事前十首·其一
作者：张英
朝代：清
体裁：七言绝句

一道清溪迥绝尘，日光穿树见纤鳞。水边石上来趺坐，便是骖鸾队里人。
韵松轩即事前十首·其七
作者：张英
朝代：清
体裁：七言绝句

午梦遥惊花外钟，关情水态与云容。隔墙便有莲华萼，清远亭边石笋峰。
韵松轩即事前十首·其三
作者：张英
朝代：清
体裁：七言绝句

一水一山俱入画，一花一草别成春。人间何处能如此，更说方壶恐未真。
韵松轩即事前十首·其九
作者：张英
朝代：清
体裁：七言绝句

尘嚣不到迥幽清，半日微阴半日晴。忽听进冰传内使，柳边遥过棹船声。
韵松轩即事前十首·其二
作者：张英
朝代：清
体裁：七言绝句

山畔苍然结小亭，数峰垂影入沧溟。中涓亦解临流赏，指点波心看画屏。
韵松轩即事前十首·其五
作者：张英
朝代：清
体裁：七言绝句

漏声隐隐水淙淙，紫玉蟾蜍碧琐窗。池馆人间称第一，朋簪天下更无双。
韵松轩即事前十首·其八
作者：张英
朝代：清
体裁：七言绝句

丹棱十里路非遥，橐笔连朝侍紫霄。霭霭微风波上度，幽兰香自御筵飘。
韵松轩即事前十首·其六
作者：张英
朝代：清
体裁：七言绝句

栽桃种柳几多时，瞥见乔柯挂绿丝。爱看清阴笼碧涧，抱书常过水仙祠。
韵松轩即事前十首·其十
作者：张英
朝代：清
体裁：七言绝句

弱水何如帝子家，云中飞阁影横斜。我来暂作承明客，便泛吾家博望槎。
韵松轩即事前十首·其四
作者：张英
朝代：清
体裁：七言绝句

路过平桥青嶂绕，门临溪水绿阴开。洞天福地原无暑，况复山烟送雨来。
韵松轩即事后十首次孙树峰大司成韵·其一
作者：张英
朝代：清
体裁：七言绝句

千章灌木夏阴阴，秘阁疏帘发苦吟。底事溪边来去鸟，亦耽丰草爱长林。
韵松轩即事后十首次孙树峰大司成韵·其七
作者：张英
朝代：清
体裁：七言绝句

北望祁连似砥平，黄皮乌弋尽销兵。正宜白首为农去，卧听松风梦亦清。
韵松轩即事后十首次孙树峰大司成韵·其三
作者：张英
朝代：清
体裁：七言绝句

云馆九天铃索净，溪亭六月袷衣凉。微之佗日山阴去，仙吏人间说玉皇。
韵松轩即事后十首次孙树峰大司成韵·其九
作者：张英
朝代：清
体裁：七言绝句

松阴低覆云千壑，莲叶香深水一湾。手种庭柯今几许，倦飞鸥鸟合知还。
韵松轩即事后十首次孙树峰大司成韵·其二
作者：张英
朝代：清
体裁：七言绝句

方塘曲抱小山岑，雨过凉生一探寻。便是黄荃江岸景，菰蒲深处宿沙禽。
韵松轩即事后十首次孙树峰大司成韵·其五
作者：张英
朝代：清
体裁：七言绝句

荷裳箬笠试新裁，乞得闲身驾鹿回。上界由来足官府，思从勺水望蓬莱。
韵松轩即事后十首次孙树峰大司成韵·其八
作者：张英
朝代：清
体裁：七言绝句

北峰云影已全移，惟有仙家漏点迟。莫怪频年惊节物，才凋一叶是秋时。
韵松轩即事后十首次孙树峰大司成韵·其六
作者：张英
朝代：清
体裁：七言绝句

琼苑花枝玉井莲，天家景物总清妍。只应书向琅玕节，留与云孙奕世传。
韵松轩即事后十首次孙树峰大司成韵·其十
作者：张英
朝代：清
体裁：七言绝句

几年偕入苑东门，时见云从墨沼翻。天语亲承俱色喜，华亭风格至今存。
韵松轩即事后十首次孙树峰大司成韵·其四
作者：张英
朝代：清
体裁：七言绝句

家在枞阳秋水边，平湖万顷接山烟。东坡梦作仇池长，福地神鱼小有天。
頫首见白须
作者：张英
朝代：清
体裁：古风

頫首见白须，不用窥明镜。嗟予形蚤衰，流光疾如瞬。闲看两飞丸，坐失双青鬓。涉世方苦深，焉复与时竞。心如古井波，湛然自澄静。亦如随风舟，上下任游泳。敢言味道腴，委心付时命。湖边二顷田，丰年谷犹剩。城隅二亩宅，绿树当轩映。菰蒲烟水姿，麋鹿溪山性。惟有君亲恩，盈盈满方寸。
题严荪友为澹人画江村草堂图二首·其一
作者：张英
朝代：清
体裁：七言绝句

漠漠烟汀接短篱，打鱼船系绿杨枝。有人草阁青镫里，卧听江湖月上时。
题严荪友为澹人画江村草堂图二首·其二
作者：张英
朝代：清
体裁：七言绝句

自是才人寄托遥，等閒画出便萧萧。待予小艇来相访，记取溪边略彴桥。
题乔无功孝廉饷乌图二首·其一
作者：张英
朝代：清
体裁：七言绝句

庭乌反哺意勤渠，叹息人生未得如。一掬香粳深爱汝，结巢常傍孝廉居。
题乔无功孝廉饷乌图二首·其二
作者：张英
朝代：清
体裁：七言绝句

蚤岁中年违怙恃，霜天愁听夜乌声。披图瞥见衔悲客，无限人间风木情。
题冀渭公所藏杨椒山画梅花并诗卷子四首·其一
作者：张英
朝代：清
体裁：五言律诗

折取寒梅赠，披图见古人。祗因霜雪苦，弥觉色香真。朋友存胶漆，文章护鬼神。贞风兼大雅，吟罢却沾巾。
题冀渭公所藏杨椒山画梅花并诗卷子四首·其三
作者：张英
朝代：清
体裁：五言律诗

斯人皆已没，墨沈未全乾。大节臣心苦，危途友谊难。开花偏曲佶，结子总辛酸。满纸寒光透，从君作史看。
题冀渭公所藏杨椒山画梅花并诗卷子四首·其二
作者：张英
朝代：清
体裁：五言律诗

浩气凌岩谷，寒葩耻艳阳。独留孤干在，长荫百泉香。旧迹传丹萼，新诗满缥囊。斗芒如可烛，嵩麓有辉光。
题冀渭公所藏杨椒山画梅花并诗卷子四首·其四
作者：张英
朝代：清
体裁：五言律诗

蚤年耽道味，还自蜀江浔。人有宗风在，诗皆祖德吟。高谈惊广坐，长啸返幽林。看取天心复，梅花托意深。
题卧佛寺殿前大树应制
作者：张英
朝代：清
体裁：七言绝句

古树参云佛阁前，圣心留赏拂华笺。夕阳恰在香林外，一片清阴落御筵。
题友人姬侍图
作者：张英
朝代：清
体裁：七言律诗

犹见当年顾虎头，子安潇洒水亭幽。金铺特典图书地，玉砌高吟殿阁秋。惟见趋陪霄汉侧，岂容閒入燕莺俦。何妨写出婵娟想，宗炳溪山本卧游。
题古塘山庄图
作者：张英
朝代：清
体裁：古风

吾邑倚山麓，北郭景尤殊。冈峦莽回互，土壤偏沃腴。园林饶美箭，溪涧出灵蒲。平远复幽邃，村墟如画图。斯地称古塘，景物更谁逾。我出宜民门，掀髯顿胡卢。言过龙眠庄，佳地日取途。山椒搆书屋，石子耽咿唔。清池抱一径，古木罗百株。麦蚤抗春草，稼密胜秋荼。爱赏无已时，梦境犹奔趋。吾弟出此画，景乃吴客摹。高低路髣髴，远近溪盘纡。长吟起叹咤，山灵遥可呼。何当返征辔，篮笋践此区。寄语嘱莺花，勿俾芳岁徂。
题周广庵渔艇图
作者：张英
朝代：清
体裁：古风

春江无际扁舟小，风动渔竿何袅袅。桃花流水鳜鱼肥，最怜此句诗怀好。笔床茶灶伴幽人，白鹭青山同缥缈。阅尽天涯行路难，人生只合烟波老。
题嘉庄农隐图
作者：张英
朝代：清
体裁：古风

久欲结一庐，当在南山阳。去郭数十里，亏蔽登崇冈。山翠四围合，一径穿溪梁。其中土膏沃，散布诸农庄。中央数十亩，缭之以短墙。一宅置妻子，纸阁依茅堂。馀地恣种植，古木罗千章。梅桃各一区，果蔬各一场。花开接四序，烂漫庭阶芳。冬煨温室火，夏拂水亭凉。温室藏晚花，水亭荫高杨。高杨带清池，荷芰吹微香。倚树间有屋，看花必有廊。帘前竹万个，坐隅书一床。开窗落峰影，隔树来溪光。村居皆淳民，但知说农桑。鸡豚亦有政，耕凿亦有常。一川稻梁熟，八口资为粮。夜来机杼声，终岁裁为裳。新蔬剪樊圃，鲜鳞出陂塘。饔飧称时足，鄙啬庸何伤。好友二三来，促坐倾壶觞。安知末俗漓，矫首谈羲皇。毕世无外慕，通体无俗肠。宠辱不能铄，忧虞不能戕。其俗静而治，其人寿而康。平泉何足齿，蓝田何敢望。日坐尘网中，此愿空茫茫。梁子嘉庄图，倏忽陈吾傍。委曲肖鄙意，叫啸几欲狂。回首眺乡园，远在天一方。人生贵所适，安得久低昂。休哉陶靖节，千载谁等量。
题四知图为魏环溪先生
作者：张英
朝代：清
体裁：古风

关西孔子杨伯起，四世清德光前史。岳岳千寻绝壑松，泠泠百尺寒潭水。纠弹内嬖排群奸，正色昌言肃纲纪。一笑黄金谢故人，但将清白遗孙子。吾辈读书何所慕，守身爱鼎应如是。晚近脂膏最误人，吁嗟此义成糠秕。环溪先生迈流俗，关西前后真同揆。生平亮节远相师，凛凛四知一端耳。夙抱忠诚感至尊，抗疏常见天颜喜。门巷萧然时著书，脱粟留宾如素士。吾道有守方有为，君子不贪先不侈。敬藉此图为公寿，愿以清风受繁祉。更爱传家秉与彪，三鳣世卜从公始。
题姚注若画册十一首·其一
作者：张英
朝代：清
体裁：七言绝句

新购溪南十亩庄，年年书为种松忙。犹思坐对龙髯古，闻道青梢若我长。
题姚注若画册十一首·其七
作者：张英
朝代：清
体裁：七言绝句

霜叶迎风斗茜红，我曾步屧入桥东。雕岩绣岭千重色，半在云中半水中。
题姚注若画册十一首·其三
作者：张英
朝代：清
体裁：七言绝句

朔雪燕霜柳最迟，采兰修禊已多时。祗今玉蝀桥边过，才见轻黄染旧枝。
题姚注若画册十一首·其九
作者：张英
朝代：清
体裁：七言绝句

傍水穿林石径纡，幽泉香草世应无。相将路入芙蓉岛，遥见青松隐碧梧。
题姚注若画册十一首·其二
作者：张英
朝代：清
体裁：七言绝句

山居无事日迟迟，帘静香消与睡宜。有梦不离幽径外，鸟声飞上野棠枝。
题姚注若画册十一首·其五
作者：张英
朝代：清
体裁：七言绝句

村市人家柳岸边，白鱼入馔最芳鲜。惭予旧是湖干客，风景相违十二年。
题姚注若画册十一首·其八
作者：张英
朝代：清
体裁：七言绝句

媚笔泉香藓石奇，下临千尺瞰沦漪。悬崖旧是垂云沜，图画依稀李伯时。
题姚注若画册十一首·其六
作者：张英
朝代：清
体裁：七言绝句

西郭层峦入翠微，石门旧业掩荆扉。梅花香里茅亭外，尽日空山雪练飞。
题姚注若画册十一首·其十
作者：张英
朝代：清
体裁：七言绝句

荷锸朝来过野塘，篱边小圃爱蔬香。侯鲭百种争能似，豆角新肥带露尝。
题姚注若画册十一首·其十一
作者：张英
朝代：清
体裁：七言绝句

布谷声中初焙茶，低枝小草发红芽。山禽啄向春烟里，误认溪边踯躅花。
题姚注若画册十一首·其四
作者：张英
朝代：清
体裁：七言绝句

枞水松湖地接连，平山远渚已幽偏。依稀如见金环石，杨柳烟中过钓船。
题子大滏阳朴园图
作者：张英
朝代：清
体裁：古风

我闻滏阳天下稀，芙渠千顷香四围。浦溆参差菰蒋暗，田畴旷衍粳稻肥。堤柳阴浓水禽聒，渚蘋香暖溪鱼飞。风景偏宜近城郭，官桥古道开荆扉。中有园亭朴而野，读书味道忘尘机。静对笭箵水澄澈，远听桔槔烟霏微。夕阳杳霭牧笛返，月明欸乃渔舟归。茅檐土壁少丹垩，竹椽松桷无雕几。世泽相承勿敢坠，杯棬几杖思依依。石谷丹青妙海内，能写平远皆芳菲。乔木深庄夏犹浅，藕花别墅露才晞。安能移家老此境，剪韭烹鱼愿不违。一曲沧浪棹船去，水云自制芰荷衣。
题孙式如赐扇
作者：张英
朝代：清
体裁：七言绝句

素箑湘筠巧制裁，花阴半展月轮开。凉飔不是寻常爽，分得清风鹤禁来。
题宫定庵四迹图六首 其一 兑弟读书图
作者：张英
朝代：清
体裁：七言绝句

少小联裾至乐存，推梨让枣度朝昏。多君四海飞腾日，长记书声棣萼园。
题宫定庵四迹图六首 其二 应试北征图
作者：张英
朝代：清
体裁：七言绝句

席帽秋风蹋软尘，板桥霜迹骑駪駪。柴门鸡黍山东路，谁识佗年拥节人。
题宫定庵四迹图六首 其五 翰林读书图
作者：张英
朝代：清
体裁：七言绝句

地接东华水满溪，柯亭刘井旧沙堤。至今槐影深藏屋，犹照当年太乙藜。
题宫定庵四迹图六首 其六 祷雨图
作者：张英
朝代：清
体裁：七言绝句

左驾苍龙右翠虬，飞驰河伯与阳侯。使君本是为霖客，手把银潢洒绿畴。
题宫定庵四迹图六首·其三
作者：张英
朝代：清
体裁：七言绝句

玉皇香案旧才人，自有文章动紫宸。静海至今传轶事，泽宫莲炬似车轮。
题宫定庵四迹图六首·其四
作者：张英
朝代：清
体裁：七言绝句

车骑雍容旧井庐，承欢恰称彩衣裾。谁能头白双亲健，笑拆红绫第一书。
题小舟
作者：张英
朝代：清
体裁：五言律诗

一溪含浅碧，棹影入寒山。涧石丹青合，云萝紫翠殷。心同秋水净，梦与白鸥閒。尽日烟波里，无人觉往还。
题徐公肃先生小像
作者：张英
朝代：清
体裁：古风

清高金茎露，正直朱丝弦。敬藉少陵语，再拜题华笺。朝野仰公望，太华凌紫烟。山岛自疏峙，浩澹如长川。宠辱惊世人，讵能汨其天。霖雨未满区，惋惜成华颠。清风闻坐啸，偃仰梧阴偏。雏凤绕其侧，的烁皆珠蠙。且操汗青笔，点抹生民篇。
题恽南田杂卉页子七首 其一 粉桃花
作者：张英
朝代：清
体裁：七言绝句

冰绡为骨玉为情，宋玉墙东笑靥生。一树碧桃含露绽，人间原有许飞琼。
题恽南田杂卉页子七首 其七 菊花
作者：张英
朝代：清
体裁：七言绝句

旧谱传来菊种繁，秋英端藉玉为魂。粗花浪蕊寻常见，谁似霜天澹月痕。
题恽南田杂卉页子七首 其三 朱樱
作者：张英
朝代：清
体裁：七言绝句

朱果垂枝近小楼，黄鹂啼过绿阴稠。何人为动金铃响，一任山禽啄未休。
题恽南田杂卉页子七首 其二 蚕豆
作者：张英
朝代：清
体裁：七言绝句

隔岁霜苗雪覆篱，新香蚕月上花瓷。从来野𥰡饶风味，笋绿樱红恰共时。
题恽南田杂卉页子七首 其五 秋海棠
作者：张英
朝代：清
体裁：七言绝句

最怜娟秀倚朱阑，性洁情孤灌溉难。城北仙泉那易得，秋花七载未客看。
题恽南田杂卉页子七首 其六 蜡梅山茶
作者：张英
朝代：清
体裁：七言绝句

平生酷爱黄梅萼，一入京华系所思。温室从教帘覆地，频年不见岁寒姿。
题恽南田杂卉页子七首 其四 牵牛花
作者：张英
朝代：清
体裁：七言绝句

数枝萦蔓短篱东，剩月残风晓露中。雨过天青好颜色，被谁偷入野花丛。
题恽南田花卉册子二首 其一 紫藤花
作者：张英
朝代：清
体裁：古风

山中紫藤花，弥蔓满岩谷。樵人不知惜，刈以束朴樕。我独披荆榛，移植傍庭屋。青丝长数尺，延缘登灌木。花时穗离离，百琲紫璎蔟。风入致翩翻，露重气清馥。采摘芬可茹，候共春菘熟。会当成虬干，藉以媚幽独。
题恽南田花卉册子二首 其二 荷花
作者：张英
朝代：清
体裁：古风

我昔垂帘坐清夏，当砌冷泉流石罅。平川十亩稻花中，小作横塘临水榭。碧水新开一朵莲，半窥半掩骋娇奼。流莺唤起午睡醒，茶香细啜帘影下。复有峰头百尺松，撩人影入花瓷泻。餐香饮翠恰三年，造物嗔人不相借。祇今莲子凭谁拾，风凉露重红衣卸。
题截句成复为此乱之
作者：张英
朝代：清
体裁：七言绝句

荣枯喧寂由人看，饥饱寒温著自身。不会心人端不解，千秋定有会心人。
题戴文进画渔家乐卷子二首·其一
作者：张英
朝代：清
体裁：七言绝句

鹭渚鸥汀倚棹过，卖鱼沽酒醉还歌。全家尽日随烟水，不识人间风浪多。
题戴文进画渔家乐卷子二首·其二
作者：张英
朝代：清
体裁：七言绝句

松湖别墅傍渔矶，久掩溪头白板扉。忽见画图还记忆，秋风昨夜鳜鱼肥。
题房师总宪蒋公趋朝图
作者：张英
朝代：清
体裁：古风

威凤在朝阳，揽辉听喈雍。岩廊登国珍，光气仰璜琮。吾师社稷器，岳渎生钜公。大贤应昌期，万类资帡幪。蚤年盛文誉，言陟蓬莱峰。天衢四十载，事业夔与龙。持宪肃百度，精白殚寅恭。纲纪佐清宴，元气日庞鸿。鸣珂紫霄上，垂绅清露中。举朝多后进，敦硕推宗工。幸生桃李蹊，长养藉春风。恒陪玉阶躅，泰岱瞻仪容。
题景峰皆山园图二首·其一
作者：张英
朝代：清
体裁：七言绝句

高梧双影落空庭，中有幽人醉复醒。拄笏翠岩丹壑里，一楼收得万峰青。
题景峰皆山园图二首·其二
作者：张英
朝代：清
体裁：七言绝句

山绕花村水抱庐，丰年正是刈禾初。先公家世兼农士，铚艾声中听读书。
题曼园小像二首·其一
作者：张英
朝代：清
体裁：七言绝句

深树垂藤缓带居，神仙丰骨更谁如。一编静对松风里，端是圯桥石上书。
题曼园小像二首·其二
作者：张英
朝代：清
体裁：七言绝句

星光熠熠映三阶，却寄閒情碧水厓。仰止吾家公辅器，汪陂千顷对澄怀。
题李公凯小像二首·其一
作者：张英
朝代：清
体裁：七言绝句

冰雪丰裁映紫髯，青莲居士本臞仙。世间何物供清听，鹤唳松涛手一编。
题李公凯小像二首·其二
作者：张英
朝代：清
体裁：七言绝句

天禄雠书浑未閒，时闻清佩直蓬山。谁知澹荡高人意，常在花溪藓石间。
题桔槔图
作者：张英
朝代：清
体裁：五言律诗

布谷陇头鸣，平畦春水生。清流黄犊健，新涨白鸥轻。野老耕耘计，田家妇子情。何时筇杖往，饱听桔槔声。
题梁予培揖石斋图二首·其一
作者：张英
朝代：清
体裁：七言绝句

方袍长揖意何殷，东壁奇峰一片云。堪惜古人犹未免，惟知誇向大将军。
题梁予培揖石斋图二首·其二
作者：张英
朝代：清
体裁：七言绝句

曾向吴山树底逢，青苍面面削芙蓉。问君画里新移得，钟翠亭边第几峰。
题梅桐崖横琴图二首·其一
作者：张英
朝代：清
体裁：七言绝句

宛水先生鬓未星，高怀逸兴寄青冥。遥知目送飞鸿处，一片间云在敬亭。
题梅桐崖横琴图二首·其二
作者：张英
朝代：清
体裁：七言绝句

自昔题诗咏洗桐，横琴又复羡幽踪。祗缘古澹人相似，不独吟成万壑松。
题梅桐崖洗桐图
作者：张英
朝代：清
体裁：古风

修桐本孤直，卓立真罕俦。濯以清冷泉，皎洁当高秋。吾䣊有君子，思致足与侔。雅负神仙骨，日与羲皇游。闭门阅洗桐，视听清且幽。十载领柏台，浩气凌沧州。纵之弥六合，卷之娱一邱。君家敬亭山，谢李遥唱酬。吾亦同此意，南望大江流。
题梅渊公画册三首·其一
作者：张英
朝代：清
体裁：七言绝句

物外人宜放眼宽，一枫一栗足盘桓。小亭望里无多景，秋水平湖鸭嘴滩。
题梅渊公画册三首·其三
作者：张英
朝代：清
体裁：七言绝句

笔端何处著纤尘，绝壑幽岩足鬼神。贻我黄山松百尺，祗今常忆敬亭人。
题梅渊公画册三首·其二
作者：张英
朝代：清
体裁：七言绝句

攒峰叠岫入烟鬟，李杜相逢饭颗山。澹墨写来空翠滴，矮笺何意见荆关。
题江眉瞻太守秋树读书图
作者：张英
朝代：清
体裁：古风

我爱松下人，清才粲如玉。赋诗三十年，鲍谢踵芳躅。行吟钴鉧潭，坐对匡庐瀑。今古才人宦迹同，江州司马柳州牧。君方蒿目赋舂陵，未许松风卧空谷。平生雅嗜在林泉，画里秋山映书绿。我辟龙眠烟际峰，为种青松间梅竹。待子功成返旧山，共住青溪饮黄犊。
题汪蛟门舍人百尺梧桐阁图因送其归省四首·其三
作者：张英
朝代：清
体裁：七言绝句

华发高堂比偓佺，冲寒归养独翻然。齿将甲子生汪季，目见成名已十年。
题汪蛟门舍人百尺梧桐阁图因送其归省四首·其二
作者：张英
朝代：清
体裁：七言绝句

廿四桥边有故庐，高梧脩竹映阶除。东华十丈红尘里，乞得閒身且著书。
题汪蛟门舍人百尺梧桐阁图因送其归省四首·其四
作者：张英
朝代：清
体裁：七言绝句

芜城柳色锦帆云，浮玉江泉手自分。杖履可随书可读，此生双得不如君。
题泽州陈先生午亭山图
作者：张英
朝代：清
体裁：古风

泽州先生午亭住，托心远在烟霞间。云耶山耶太行麓，冈峦盘互水潺湲。展卷置身入岩谷，纵观适意投烟鬟。中有长松冒层岭，桃花历落满春山。先生世宅几何年，叠岫奇峦紫翠殷。筑城翼翼倚山麓，有亭有阁同飞攀。千树罩庐林影直，一川满地苔花斑。傍对浮屠列轮相，门临古道接间关。妇子耕耘雅可乐，桑麻鸡犬不须删。此是先生游钓处，一水一石常往还。思山容易令人老，莫将林壑凋朱颜。兹山兹图岂常有，云树茫茫非等閒。寄语山中旧猿鹤，留君且与泽人寰。
题渔父罩鱼图
作者：张英
朝代：清
体裁：古风

菰蒲叶绿湖水清，唼浪游鱼逐队行。渔翁有篧编竹成，烟中小艇波无声。等閒抛落鱼不惊，香萍文藻仍纵横。鱼兮鱼兮怡尔情，勿用泼剌鳞尾赪。三湘七泽秋盈盈，蹄涔一勺亦澄泓。聊复喁喁乐其生，有时潮长陂岸平。秋风鼓浪笭箵轻，看尔潎潎还东瀛。
题澹人北墅图
作者：张英
朝代：清
体裁：古风

种树成阴须十年，等閒求买苦无策。东坡此语老解事，乔柯珍重如拱璧。一株两株皆足豪，古干拿云根覆石。何况嘉树罗千章，苍深杳霭幽人宅。我爱江村新草堂，溪流萦抱园林僻。梅花十亩雪堆庄，桂丛一望天香陌。松岭排空紫翠翻，梓泽飞英红雨积。修篁处处烟梢青，孤桐岁岁霜皮白。天留此境待诗人，云窗涧阁搜陈迹。双屐平桥雁齿斜，一擢轻舠鸭头窄。荷亭花埠日垂纶，莼溪兰渚时铺席。水禽沙鸟驯不惊，啼烟唤雨同朝夕。酣春避暑虽频来，曲榭高楼自畴昔。天下名园数锡山，老樟颠蹶成萧槭。几见轮囷合抱姿，交柯接叶森如戟。嗟予丘壑足平生，性耽种树老成癖。疏梅十挺松一峦，对此小巫弥气索。披图如探九曲溪，引人著胜殊难释。自是君身有仙骨，瀛山缑岭娱仙客。佗日功成息肩去，细把庭柯增数尺。
题澹人所藏文衡山泼墨山水图
作者：张英
朝代：清
体裁：七言绝句

直庐茗碗校雠閒，忽见飞涛杳霭间。却似晓烟春雨后，湖干日对米家山。
题王瑁湖下直传经图四首·其一
作者：张英
朝代：清
体裁：七言绝句

江上秋风桂醑筵，鹿萍当日附名贤。紫云天际三珠树，领袖埙篪四十年。
题王瑁湖下直传经图四首·其三
作者：张英
朝代：清
体裁：七言绝句

器量深沉属大儒，槐庭世业在伊吾。几人得似河汾席，阿阁文章五凤雏。
题王瑁湖下直传经图四首·其二
作者：张英
朝代：清
体裁：七言绝句

画舸高斋碧树幽，日斜下直比林邱。金华夙望推都讲，经术西清第一流。
题王瑁湖下直传经图四首·其四
作者：张英
朝代：清
体裁：七言绝句

长安冠盖重貂蝉，独对斯图意爽然。吾友性耽林壑趣，丰姿散朗似神仙。
题王石谷画黄砚芝黄山采芝图
作者：张英
朝代：清
体裁：古风

江南山水窟，奇峭天都峰。万岭落云海，雪浪铺长松。怪石翳阴岩，攫人如虬龙。闻有丹砂泉，波暖春溶溶。云际挂飞瀑，寒潭时自舂。吾友性耽奇，登蹑资一筇。猥以鸾鹤姿，狎此猿鸟踪。披图赏不已，涤我尘壒胸。岭岫本吾土，窅隔关河重。吾与石谷子，魂梦时过从。
题王石谷骑牛还山图
作者：张英
朝代：清
体裁：七言绝句

石谷山翁旧隐沦，京华游迹动枫宸。汉书一卷归吴苑，挂角于今见古人。
题画
作者：张英
朝代：清
体裁：七言绝句

初春山色蔚蓝烟，才见涓涓雨后泉。欲试单衣相称否，谁家亭子杏花边。
题画
作者：张英
朝代：清
体裁：古风

山腰白云如织素，小亭正对云生处。一邱一壑自盘互，咫尺平桥不知路。古寺荒村远树边，疏钟声不隔秋烟。等閒惊起幽人梦，鹭浴南溪夕照天。
题画
作者：张英
朝代：清
体裁：七言绝句

枳篱茅屋迥无尘，满径苔痕不记春。一自陶潜为吏去，北窗间卧复何人。
题画
作者：张英
朝代：清
体裁：古风

白沙碧草江村路，夕阳古寺人争渡。天风不起水微波，萧萧落尽江南树。此景依稀秋浦湄，自呼小艇渡江时。十年犹记行人苦，风打篷窗雨似丝。
题画
作者：张英
朝代：清
体裁：古风

秋山若新沐，翠色滴岩峦。幽人结茅宇，窈窕当巑岏。略彴入荒径，高柳垂碧湍。时有隔溪叟，策杖叩荆关。斯境良不易，唯向图中看。
题画
作者：张英
朝代：清
体裁：七言律诗

风恬日暖物华新，树色岚光正暮春。柳絮香飞啼鸟路，桃花红映荡舟人。枳篱芳径多閒客，茅屋青山远世尘。自是升平饶乐事，歌衢击壤尽尧民。
题画二首·其一
作者：张英
朝代：清
体裁：七言绝句

寂寂茅亭雪照帷，寒梅低偃覆檐枝。閒吟掉臂花阴下，正是诗成意懒时。
题画二首·其一
作者：张英
朝代：清
体裁：古风

春山新雨后，千岩浮晓翠。白云带林麓，奇观非一致。溪光泛涟漪，石路杳深邃。中有幽人居，庭轩自清閟。策杖渡横桥，萧然寡尘累。
题画二首·其一
作者：张英
朝代：清
体裁：七言绝句

村边老树渐成阴，有客微吟策杖寻。回首枳篱双掩处，桃花春昼草堂深。
题画二首·其一
作者：张英
朝代：清
体裁：七言绝句

绿覆书床梧叶新，山风欲动水生鳞。世间自有羲皇梦，让与茅亭画里人。
题画二首·其二
作者：张英
朝代：清
体裁：古风

崇冈千仞石，万古苔痕斑。悬崖挺杰阁，杳霭烟云间。结搆临空际，萝薜谁能攀。门庭耽静寂，日对溪南山。时有骑驴客，来叩柴荆关。
题画二首·其二
作者：张英
朝代：清
体裁：七言绝句

敝庐北阜有孤亭，鹤去人稀户昼扃。遥忆当年镫火地，梅花长对远峰青。
题画二首·其二
作者：张英
朝代：清
体裁：七言绝句

百叠青山树几丛，小亭横截乱流中。微凉不是摇团扇，新涨来时自晚风。
题画二首·其二
作者：张英
朝代：清
体裁：七言绝句

萧萧门巷似家山，薄有林泉屋数间。最是江南三月好，几年常在画中看。
题画截句四首·其一
作者：张英
朝代：清
体裁：七言绝句

平湖漠漠起寒烟，一点晴峦接远天。此景依稀何所似，潇湘春水岳阳边。
题画截句四首·其三
作者：张英
朝代：清
体裁：七言绝句

雨霁岚光澹益奇，黄莺啼处绿参差。山翁自爱茅亭好，灌木阴阴夏浅时。
题画截句四首·其二
作者：张英
朝代：清
体裁：七言绝句

幽人小艇白云间，长系南汀水一湾。泛出芦花应有意，烟波阔处看青山。
题画截句四首·其四
作者：张英
朝代：清
体裁：七言绝句

苍山叠嶂倚空濛，奇石磷磷曲涧通。自是深林人迹少，溪声朝暮翠微中。
题画梧亭小景三首·其一
作者：张英
朝代：清
体裁：七言绝句

幽人小筑石桥东，纸阁湘帘正晚风。满地碧云波荡漾，始知疏月在梧桐。
题画梧亭小景三首·其三
作者：张英
朝代：清
体裁：七言绝句

背郭临溪老树傍，小桥流水入方塘。他年若得林泉住，多种红蕖与绿杨。
题画梧亭小景三首·其二
作者：张英
朝代：清
体裁：七言绝句

书窗疏影绿参差，好是清秋落叶时。一夜新诗吟不寐，朝来题满碧梧枝。
题画梧亭小景三首题汪蛟门舍人百尺梧桐阁图因送其归省四首·其一
作者：张英
朝代：清
体裁：七言绝句

舍人觞咏颇能豪，十二澄泥佐吮毫。高阁醉吟江月落，新诗堪敌广陵涛。
题画芙蓉菊小竹枝同贮瓶中
作者：张英
朝代：清
体裁：七言绝句

美人颜色宜三醉，高士风流耐九秋。得傍此君同处住，胜他篱落与江头。
题石林临流濯足图
作者：张英
朝代：清
体裁：古风

振衣千仞冈，濯足万里流。壮哉左太冲，斯语空千秋。家山曰龙眠，近郭偏能幽。灵岩叠苍翠，众壑烟光浮。悬瀑似飞雪，落向千峰头。溪中石齿齿，太古苔痕留。灌木垂清阴，水鸟衔文鯈。我欲濯缨往，拍手呼浮丘。东华万斛尘，恐为山灵羞。石林作此画，雅与予意谋。矫首睇云鸿，浩气凌沧洲。雪肤映寒泉，本是仙人俦。素琴横草间，弹罢行复讴。怀抱极寥廓，天地皆浮沤。何况我与君，身世如蜉蝣。栖栖竟何益，扰扰将焉求。披图各无语，对此销繁忧。
题石林扁舟钓鱼图四首·其一
作者：张英
朝代：清
体裁：七言绝句

柳下扁舟一钓竿，画时容易到时难。五湖烟水知无限，但许人从纸上看。
题石林扁舟钓鱼图四首·其三
作者：张英
朝代：清
体裁：七言绝句

软红尘里是长安，满眼卢生梦未阑。敢信湖山曾有分，莫将蓑笠等閒看。
题石林扁舟钓鱼图四首·其二
作者：张英
朝代：清
体裁：七言绝句

故人家傍射阳湖，闻说园林比画图。此愿有时应得遂，只愁添著白髭须。
题石林扁舟钓鱼图四首·其四
作者：张英
朝代：清
体裁：七言绝句

细草微风漾绿波，此中赢得醉吟多。扣舷若咏沧浪句，须念题诗张志和。
题石林桃花钓艇图
作者：张英
朝代：清
体裁：古风

春烟春雨朝霏微，苍翠绰约山四围。溪清鹭白桃花飞，新涨昨夜侵渔矶。中有仙人忘尘机，扁舟散发迎朝晖。白苧新裁短后衣，吟诗最爱陶与韦。枕书抱膝思依依，绕船流水花芳菲。银鳊缩项甘且肥，此乐不遥知者稀。主人方直彤云闱，白玉为堂花紫薇。史笔在手不停挥，匡时有愿且莫违。湖边为我掩双扉，渔竿袅袅他时归。
题石谷天香草阁图三首·其一
作者：张英
朝代：清
体裁：七言绝句

我家亭子傍清池，初种天香月露枝。老树成围应有日，秋风相待廿年时。
题石谷天香草阁图三首·其三
作者：张英
朝代：清
体裁：七言绝句

城南杰阁带修廊，锦石垂藤倚桂坊。一种清秋高洁意，最宜相近是筼筜。
题石谷天香草阁图三首·其二
作者：张英
朝代：清
体裁：七言绝句

披离岩桂紫苔斑，下荫寒泉碧一湾。悟到木樨禅定处，九秋风露满空山。
题石谷寒泉落木图
作者：张英
朝代：清
体裁：古风

萧萧众木响，霜叶落秋清。云中远雁度，阶下寒螀鸣。溪流漱石濑，琴筑相琮琤。我昔山窗夜，饱听同韶韺。手把白傅诗，瓯泛黄菊英。尽涤尘世想，深惬幽人情。十载谢邱樊，抚卷思纵横。时方坐斋堂，静虑寂无营。空山共今夕，忆我寒泉声。
题石谷画册二首·其一
作者：张英
朝代：清
体裁：古风

平林带远山，断岸围方塘。高原隐茅屋，似我松湖庄。蚤禾乱黄云，新秋□稻香。扁舟系门柳，处处鸣渔榔。苓箵出沙渚，中有鲜鳞藏。湖上白发翁，结屋汀鸥傍。耕渔倚先业，乐志良有方。颜堂曰宝穑，荷柳鱼稻乡。士农皆本务，后嗣期不忘。
题石谷画册二首·其二
作者：张英
朝代：清
体裁：古风

幽居出林杪，斯语良可赋。秋山自重叠，落叶纷无数。空林响樵柯，山腰几家住。鸡声乱白云，溪光映红树。寒泉落层岩，疏花隐樊圃。村烟接岚气，杳霭日将暮。我昔扶筇时，幽景屡回顾。披图苦寻绎，髣髴龙眠路。
题石谷画截句六首·其一
作者：张英
朝代：清
体裁：七言绝句

崇冈灌木乱昏鸦，跨涧穿松一径斜。久别苍山旧书屋，石桥西畔阿谁家。
题石谷画截句六首·其三
作者：张英
朝代：清
体裁：七言绝句

一带横林手自栽，霜晨晴日果园开。欲寻栗里幽人宅，须渡平沙浅水来。
题石谷画截句六首·其二
作者：张英
朝代：清
体裁：七言绝句

天空木落万峰稠，山色朝来翠欲流。底事春深不归去，画图惟爱李营邱。
题石谷画截句六首·其五
作者：张英
朝代：清
体裁：七言绝句

蓬子湾头水接天，荻花深处起炊烟。何时蓑笠江南雨，醉上湖干放鸭船。
题石谷画截句六首·其六
作者：张英
朝代：清
体裁：七言绝句

萧萧落叶杂归鸿，秋在山人澹墨中。我却置身亭子内，便同陶隐听松风。
题石谷画截句六首·其四
作者：张英
朝代：清
体裁：七言绝句

溪水淙淙雨后生，奔岩络石爱澄泓。茅亭可有幽人到，卧听鸣泉戛玉声。
题石谷画米家山二首·其一
作者：张英
朝代：清
体裁：七言绝句

烟螺雾髻望成堆，水气空濛晓未开。我爱松湖山数点，桃花新涨雨中来。
题石谷画米家山二首·其二
作者：张英
朝代：清
体裁：七言绝句

菰蒲风暖上嘉鱼，粳稻吹香六月初。一笠一蓑吾已办，赏心端合傍湖居。
题禹尚基江村图
作者：张英
朝代：清
体裁：五言律诗

昔爱王孙笔，疏杨映水村。浦烟迷钓艇，江色动柴门。复见高人致，惟存澹墨痕。期君深卜筑，画里著庭轩。
题羹湖画册巾车归里图四首·其一
作者：张英
朝代：清
体裁：七言绝句

幅幅烟绡笔有神，斯图展对独情亲。梧桐秋雨江南路，容作垂鞭饮马人。
题羹湖画册巾车归里图四首·其三
作者：张英
朝代：清
体裁：七言绝句

曾携络秀挽巾车，碧草芳时返故庐。今日披图思往事，道山人又上清虚。
题羹湖画册巾车归里图四首·其二
作者：张英
朝代：清
体裁：七言绝句

拍天风浪旅魂惊，剪烛同予住凤城。垂白倚门归梦切，思君著笔此时情。
题羹湖画册巾车归里图四首·其四
作者：张英
朝代：清
体裁：七言绝句

龙眠高阁挹飞泉，洗石移花乐事偏。碧落仙居刚十载，黄垆客去已三年。
题羹湖画奇石脩竹图四首·其一
作者：张英
朝代：清
体裁：七言绝句

架竹危楼入渺茫，插天奇石削青苍。披图忽见家山面，金谷岩西浩啸廊。
题羹湖画奇石脩竹图四首·其三
作者：张英
朝代：清
体裁：七言绝句

片片棱峰斗蔚蓝，枝枝疏影拂烟岚。偶然写傍筼筜谷，莫便将归海岳庵。
题羹湖画奇石脩竹图四首·其二
作者：张英
朝代：清
体裁：七言绝句

百尺璆琳列翠屏，听庵皴法瘦偏灵。点苍山色曾经见，笔底芙蓉别样青。
题羹湖画奇石脩竹图四首·其四
作者：张英
朝代：清
体裁：七言绝句

故园遥寄大江滨，薄有苍岩与绿筠。苔藓没来风折尽，纳凉醒酒让何人。
题羹湖画田家图寄孙釴卷子
作者：张英
朝代：清
体裁：古风

生儿不愿振长缨、曳华裾、结驷游天衢，但愿提壶挈榼常追扶。生儿不愿腹盈笥、思涌泉、摇笔凌机云，但愿悃悃讷讷耕且耘。生儿不愿朝楚越、暮燕齐、结交少年行，但愿出作入息依农庄。人生百忧缘富贵，悲喜宠辱煎我肠。譬如白鹤铩其羽，霜天仰视空苍苍。羹湖一纸二丈馀，杂沓画出田中庐。呼童隔水饮黄犊，抱孙著膝巾柴车。山畔无云不窅霭，溪边有树皆扶疏。蓑笠桔槔无不有，岸有鱼罾梁有笱。疏篱垂蔓故侯瓜，小亭低拂先生柳。青旗卖酒山桥市，银钗汲水田家妇。我闻仇池有百泉，四围奇石撑青天。祇今荒为豺虎宅，何人更种峰头田。我闻桃源古避秦，溪流岁岁桃花春。祇今戎马蹋作泥，妻儿零落悲酸辛。吁嗟此图不易得，羲皇之人华胥国。天外三山蜃气楼，先生空费一挺墨。老翁新自战场回，支离奇骨犹崔嵬。看舞宝刀刃如雪，听飞铁炮声如雷。譬彼夜半出恶梦，剔灯自视还惊猜。自写此图涤胸臆，腕底布置真奇哉。家园千里寄雏孙，老亲一笑慈颜开。况我对此不能舍，长吟短句增低徊。何年共君挈儿子，溪山深处欢相陪。鸡豚社酒无穷事，肯让陶潜归去来。
题羹湖画龙眠山庄图兼寄省斋先生
作者：张英
朝代：清
体裁：古风

云岩翠壑龙眠西，大溪十里缘芳堤。结屋同居大溪北，吾与听叟相扶携。幽偏最爱栗窝小，诘屈不觉松阴低。乐耕堂高俯平楚，青蓑细雨看锄犁。山容溪响入太古，鸟啼猿啸皆天倪。种树初成果初结，怜翁委蜕归丹梯。笔墨苍茫写崖谷，抚卷长叹思低迷。吾庐十年委榛莽，清宵有梦劳攀跻。烟霏月冷树空老，水流花落莺乱啼。寄语青溪老居士，芳草自昔多乖暌。小园深琐勿复道，黄柏山椒增惨悽。惟有六朝金粉客，花时莫忘听黄鹂。
题翁康饴观穫图四首·其一
作者：张英
朝代：清
体裁：七言绝句

村落黄云接壤同，曾孙观穫指溪东。宽衣博带丰神古，人在豳风藻绘中。
题翁康饴观穫图四首·其三
作者：张英
朝代：清
体裁：七言绝句

绚烂终归淡泊宜，饱看身世己多时。人间惟有农桑乐，试读陶家种豆诗。
题翁康饴观穫图四首·其二
作者：张英
朝代：清
体裁：七言绝句

蚕女缫车动晚凉，农夫钱镈刈秋霜。有田种秫原堪羡，况在清溪古树傍。
题翁康饴观穫图四首·其四
作者：张英
朝代：清
体裁：七言绝句

垂绅日日近承明，偏系田家妇子情。霖雨他时沾渥后，幅巾来听叱牛声。
题翁康饴麻衣负土图·其一
作者：张英
朝代：清
体裁：七言绝句

迎养京华翟茀荣，花时常奉板舆行。画图偏写麻衣泪，知子含悽无限情。
题翁康饴麻衣负土图·其二
作者：张英
朝代：清
体裁：七言绝句

寸草春晖事惘然，白华难补泪涓涓。怜余蚤岁悲风木，菽水输君五十年。
题花溪石漾图为查子声山
作者：张英
朝代：清
体裁：古风

桃花灼灼开春烟，含露绰约清溪边。石漾风景幽且妍，菰蒲曲曲堪延缘。翰林旧宅倚长川，竹篱掩映茅数椽。松阴丙舍同一湾，读书垂钓盘涡间。秋水神骨冰霜颜，渔者岂必非神仙。握管方在彤云颠，此景安能来眼前。我亦双溪营小园，芙蓉岛舣木兰船。种桃莳竹已十年，水际松梢才覆肩。榆柳径入粳稻田，深山鸥鹭忘其天。欲往从之阻间关，坐对斯图神惘然。
题蔡方麓趋朝图二首·其一
作者：张英
朝代：清
体裁：七言绝句

鸡鸣盥漱古良箴，敢怯新霜恋锦衾。香暖朝衣留宿火，从来辛苦近臣心。
题蔡方麓趋朝图二首·其二
作者：张英
朝代：清
体裁：七言绝句

觚棱晓色动栖乌，中夜频传内敕呼。新出词头金凤纸，吮豪惟待蔡君谟。
题虚槎小像
作者：张英
朝代：清
体裁：七言绝句

作牧清时有凤麟，丰貂紫绮旧才人。冰心铁骨谁能似，千树梅花是后身。
题赠宗至镇公四首·其一
作者：张英
朝代：清
体裁：七言律诗

清时帝子奉恩光，金殿东头第一行。若木连枝丛玉叶，仙源分派接银潢。紫庭霞起陪芝盖，梁苑花飞集羽觞。自是九天鸾凤侣，桂宫兰坂日翱翔。
题赠宗至镇公四首·其三
作者：张英
朝代：清
体裁：七言律诗

虚怀若谷奖群伦，宾从邹枚授简频。爱士不矜轩冕贵，怜才常问薜萝人。手挥白雪朱弦古，自写黄庭綵笔新。莫讶冰心恒独映，蓬瀛高处本无尘。
题赠宗至镇公四首·其二
作者：张英
朝代：清
体裁：七言律诗

闻礼闻诗道气浓，天家兄弟尽璜琮。东平乐善传家学，沛献能文号雅宗。对客清吟常磊落，退朝儒服自雍容。从来仰止天孙岳，何幸光仪此日逢。
题赠宗至镇公四首·其四
作者：张英
朝代：清
体裁：七言律诗

曲曲朱栏帝子居，琴樽潇洒间图书。閒窗竹色秋声满，小阁梧阴夜雨疏。绮砌春翻红勺药，湘帘宵透碧蟾蜍。悬知漏转花深处，日日高吟步玉除。
题赵武昔小像
作者：张英
朝代：清
体裁：古风

高梧荫丛菊，澹荡铺秋阴。片石倚幽草，鸣泉激素琴。中有冰雪人，爱静复耽吟。退食常拥书，迢遥观古今。夙有苍生志，金门久陆沈。怀抱日绵邈，川岳同高深。赋诗续古调，历落皆雅音。一杯聊在手，浊醪还自斟。日夕坐秋色，梧菊知此心。
题赵阆仙僧服图二首·其一
作者：张英
朝代：清
体裁：七言绝句

白袷萧然自拂尘，冰霜为骨玉为神。如何秋水长林下，忽见鹓鸾队里人。
题赵阆仙僧服图二首·其二
作者：张英
朝代：清
体裁：七言绝句

摩诘晚年居士服，乐天先世海山人。君今方作岩廊客，此是前身与后身。
题陈广陵扈从北征图八首·其一
作者：张英
朝代：清
体裁：七言绝句

书生遥控铁连钱，队入黄沙万幕烟。却笑龙门誇纵览，止从域内见山川。
题陈广陵扈从北征图八首·其七
作者：张英
朝代：清
体裁：七言绝句

春风三月历秦关，豹袖貂褕往复还。京洛黄莺啼柳絮，雪花如掌是天山。
题陈广陵扈从北征图八首·其三
作者：张英
朝代：清
体裁：七言绝句

邹枚笔札奉传宣，金凤时分五色笺。撰就铙歌天上曲，夜深待奏幔城边。
题陈广陵扈从北征图八首·其二
作者：张英
朝代：清
体裁：七言绝句

绝徼纤尘迅埽除，毡裘君长拜穹庐。圣人神武清沙漠，才子高吟在属车。
题陈广陵扈从北征图八首·其五
作者：张英
朝代：清
体裁：七言绝句

梦入乌孙天外碛，手扪青冢路傍碑。龙沙柳色榆关月，亲见唐人出塞诗。
题陈广陵扈从北征图八首·其八
作者：张英
朝代：清
体裁：七言绝句

鹓鹏健翮气摩空，雏鴳随飞度朔风。为恃深恩忘远别，翠华黄幄紫云中。
题陈广陵扈从北征图八首·其六
作者：张英
朝代：清
体裁：七言绝句

明驼宝马翠云裘，羽箭雕弓赋壮游。谩道词臣无武略，佗时孙子羡兜鍪。
题陈广陵扈从北征图八首·其四
作者：张英
朝代：清
体裁：七言绝句

六军万骑阵云屯，豹尾清班不动尘。卢橘江南传塞外，旌门拜赐及儒臣。
题马西樵画册十首·其一
作者：张英
朝代：清
体裁：七言绝句

薄薄山田种黍宜，数家山畔结茅茨。春秋社饮无多路，翠巘疏林土谷祠。
题马西樵画册十首·其七
作者：张英
朝代：清
体裁：七言绝句

少小离家学闭关，曾携书卷石门山。青松影里看飞瀑，一幅吴绡紫翠间。
题马西樵画册十首·其三
作者：张英
朝代：清
体裁：七言绝句

石壁青苍插江渚，何人结屋沧波间。闭门只有潮声入，回首沙鸥共我閒。
题马西樵画册十首·其九
作者：张英
朝代：清
体裁：七言绝句

筼筜飒飒作秋声，一把香茅结屋成。但得蒲团趺坐稳，自然消息悟无生。
题马西樵画册十首·其二
作者：张英
朝代：清
体裁：七言绝句

荒山古木乱云生，绝磴危桥少客行。思向小庵深入定，惟闻泉响续钟声。
题马西樵画册十首·其五
作者：张英
朝代：清
体裁：七言绝句

叹息人生万事愚，谁从眼底觅清娱。一间茅屋三株树，便可相将入画图。
题马西樵画册十首·其八
作者：张英
朝代：清
体裁：七言绝句

蟹舍鱼庄秋水生，茅檐相对好躬耕。平芜野色青如许，动我湖干种柳情。
题马西樵画册十首·其六
作者：张英
朝代：清
体裁：七言绝句

秋林叶落雨如丝，野老何曾解别离。应是前村沽酒去，山妻相送过桥时。
题马西樵画册十首·其十
作者：张英
朝代：清
体裁：七言绝句

仲子湖干蚤结庐，千山飞霰放船初。拥裘醉卧蒲帆急，瑶岛仙人本雪渔。
题马西樵画册十首·其四
作者：张英
朝代：清
体裁：七言绝句

蹋尽空林落叶声，寻山莫计白云程。高车驷马足忧患，好句多从驴背成。
题高子奋僧话图
作者：张英
朝代：清
体裁：七言律诗

庭轩新辟径三三，潇洒幽偏性所耽。别墅种花閒岁月，寒岩息影老瞿昙。蚤年车骑罗双戟，此日维摩共一龛。若问棠阴旧时路，至今垂荫满江潭。
风雪行
作者：张英
朝代：清
体裁：古风

黑云压前途，夜半北风起。客子双足拳，寒卧僵襆被。角角鸡初鸣，凄凄入吾耳。主人来叩门，呼客整行李。披裘窥茅檐，雪片白如纸。牵马且无力，霜风吹断指。客子贪征途，仆夫行且止。徘徊四野中，乞火望墟里。我方叹苦寒，骑驴者谁子。须眉结冰花，慄慄战牙齿。人苦不自怜，吾貌应复似。生长江南春，不解寒如此。小阁常晏眠，重毡布文几。纸窗映虚白，炉火埋深紫。行行亦胡为，邈愧幽独士。衣湿方苦饥，俯仰叹未已。仆夫前致词，甫渡黄河水。行行向燕山，风雪从兹始。
食菰蒋米
作者：张英
朝代：清
体裁：七言绝句

烟汀沙渚挺霜茎，风味偏含晓露清。自是水边饶雁膳，何时采采入甜羹。
饮摩诃庵看杏花便过御果园归涂憩元福宫
作者：张英
朝代：清
体裁：古风

西郊富兰若，摩诃庵最幽。自昔文藻客，挈榼频来游。我往扣荆关，绮杏花事稠。嫩蕊烘澹日，绝艳谁与侔。丰肌裹仙骨，坐令桃李羞。俯视成奇观，相将陟崇邱。长林笼锦幄，上有烟光浮。更历御果园，千树交平畴。晚过元福观，苦为双松留。乔柯凌碧落，霜干直且遒。孙枝走殿角，一一皆龙虬。归卧发佳梦，满耳声飕飕。
饮镇皖楼赠薛梁公抚军二首·其一
作者：张英
朝代：清
体裁：七言律诗

东皋杰阁俯晴川，经始重来作镇年。树色岚光千岭月，渔歌帆影一江烟。庾公兴与层楼迥，叔子名同胜地传。自是政成多暇日，新诗高和五云边。
饮镇皖楼赠薛梁公抚军二首·其二
作者：张英
朝代：清
体裁：七言律诗

浮图旧迹比嵬峨，飞鸟时从户牖过。芳草地连南浦近，画屏山带夕阳多。槛飘歌管云常在，镜点渔舟水不波。登眺一尊陪剑履，祗因岁稔庆时和。
馆中读书言志
作者：张英
朝代：清
体裁：古风

清晓入丹地，老树春阴繁。和风动帘幕，爽气来庭轩。御河东南流，天街静尘喧。长廊集簪裾，散步迎朝暾。清晏多休暇，四壁罗琴樽。琳琅探艺苑，六籍欣尚存。石碣何离奇，古字侵苔痕。纵目涉沧海，振衣当昆崙。浩浩发胸次，藉以度朝昏。渊默领微义，得意时忘言。常与古人处，因知吾道尊。诸家间旁搜，百川同一源。含英而咀华，如袭兰与荪。诵读惬素怀，皆藉涵濡恩。联袂登玉堂，方驾趋金门。匪赖贞洁操，纷华安足论。遭逢当圣代，咫尺邻九阍。愿言赞王化，元气日以敦。澹泊复宁静，撑拄流俗奔。昔人崇令德，矢志期勿谖。
馆师孝感熊公母李大夫人节寿诗
作者：张英
朝代：清
体裁：五言排律

天章荣寿母，坤德毓宗工。世泽传仙李，高门俪鬻熊。柳颜芳轨接，钟郝令仪同。教子经兼史，传家孝与忠。七襄成黼黻，双玉琢玲珑。茹檗三旬后，铅华五夜中。冰心寒浦月，霜节劲松风。南望赓天保，冈陵指华嵩。
香山集中有万事平分众所知何尝苦乐不相随惟馀耽酒吟诗客但有乐时无苦时因广其意得六长句·其三
作者：张英
朝代：清
体裁：七言律诗

大纛高牙拥路岐，何尝苦乐不相随。千村树竹迷幽径，万壑烟霞护短篱。古柳长堤扶杖稳，碧莲小港泛舟宜。清琴伴取閒诗卷，但有乐时无苦时。
香山集中有万事平分众所知何尝苦乐不相随惟馀耽酒吟诗客但有乐时无苦时因广其意得六长句·其二
作者：张英
朝代：清
体裁：七言律诗

读史千秋叹奕棋，何尝苦乐不相随。一帘红雨花初落，三径烟萝柳乍垂。洗砚春波临禊帖，焚香夜雨和陶诗。浮名不挂閒宵梦，但有乐时无苦时。
香山集中有万事平分众所知何尝苦乐不相随惟馀耽酒吟诗客但有乐时无苦时因广其意得六长句·其五
作者：张英
朝代：清
体裁：七言律诗

绣阁罗帷簇粉脂，何尝苦乐不相随。玉玲珑本离尘客，萼绿华为绝世姿。一点芳心兰蕙露，十分春色牡丹枝。垂藤翠幄花茵暖，但有乐时无苦时。
香山集中有万事平分众所知何尝苦乐不相随惟馀耽酒吟诗客但有乐时无苦时因广其意得六长句·其六
作者：张英
朝代：清
体裁：七言律诗

吹竹弹丝舞袖垂，何尝苦乐不相随。花围纸阁摊书卷，竹覆渔矶引钓丝。芍药浓香迷粉蝶，梧桐新绿听黄鹂。一瓯茗熟消尘事，但有乐时无苦时。
香山集中有万事平分众所知何尝苦乐不相随惟馀耽酒吟诗客但有乐时无苦时因广其意得六长句·其四
作者：张英
朝代：清
体裁：七言律诗

紫绶金鱼上赤墀，何尝苦乐不相随。春烟古树经时雨，寒食新花满故枝。手种嘉蔬堪采掇，自疏清涧看涟漪。茫鞋布袜朝乘兴，但有乐时无苦时。
香山集有浔阳三春诗作帝城春三首 其一 春生
作者：张英
朝代：清
体裁：七言律诗

雪晴宫瓦碧参差，澹沲春生太液池。冰泮有声微绿处，柳垂无力嫩黄时。窗横梅蕊香初觉，衾覆貂褕暖渐知。几度江南还冀北，莫嫌花信较来迟。
香山集有浔阳三春诗作帝城春三首 其三 春去
作者：张英
朝代：清
体裁：七言律诗

梅子离离叶底青，小园春去户常扃。抛来风月知谁管，老却莺花不暂停。上苑朱樱初入笼，丰台红药乍登瓶。子规催遍千山绿，深掩芸窗怯与听。
香山集有浔阳三春诗作帝城春三首 其二 春来
作者：张英
朝代：清
体裁：七言律诗

凤城游骑锦鞯香，桃李随风出御墙。陌上清明沽酒闹，担头红紫卖花忙。新莺树底啼春晚，双燕梁间话昼长。开遍杜鹃山径合，可能无忆陆浑庄。
香漏诗
作者：张英
朝代：清
体裁：古风

凄凄城上乌，明星照东隅。忽闻香漏声，旋闻慈母呼。慈母无安眠，教儿何劳劬。刻香如刻烛，贯之以青蚨。袅袅馀香尽，榆荚鸣铜壶。母起灯下绩，儿亦灯前趋。从此书一卷，宛转度朝晡。自昔称贤母，未若香漏殊。愿言作短章，广以勖吾徒。
马兰峪古松行
作者：张英
朝代：清
体裁：古风

古松铁干苍还赭，虬蟠虎卧长城下。遥看翠色起寒烟，近讶苍皮侵古瓦。碧云一片低不飞，松顶平铺复堪把。糺枝往复如有神，奇姿劲挺谁能写。黄冠白发不记年，塞月边风自潇洒。特标孤节凌穷冬，更送清阴涤烦夏。影闭荒城鹤不栖，梢入空堂露常泻。落落耻与群木俦，所悲幽人在中野。挐云干折为悬弓，覆地枝残因系马。等閒夜半起涛声，关山谁是知音者。
高梁溪上行
作者：张英
朝代：清
体裁：七言律诗

高梁桥北舍车行，十里新堤辇道平。夹岸柳翻溪影动，连朝霜落水痕清。聊同濠濮邱中想，小憩沧浪物外情。安得扁舟南涧曲，枕蓑欹桨钓丝轻。
鹤
作者：张英
朝代：清
体裁：七言绝句

花间相唤便相从，老仆真成放鹤翁。饷尔鱼虾应久识，每当平旦起开笼。
鹤来诗
作者：张英
朝代：清
体裁：古风

青田有灵羽，古称为皓鹤。仙人王子乔，跨之入寥廓。碧天无际海云宽，孤飞肯向人间落。有客翛然池上楼，苍颜白发凌丹邱。荷锄自种青门圃，绝口不道东陵侯。閒写荷衣挂秋室，缟裳丹顶穿云出。刷羽长鸣唤主人，虎头回顾惊停笔。从此香山居士图，傍添一鹤如相呼。水边饮喙月中舞，二十馀年时与俱。先生服气颇好道，爱尔闲眠藉芳草。先生垂老犹读书，一声清唳秋晨蚤。澹味闇修知者稀，仙禽瑶草思依依。不然翠壁丹岩多旧侣，圆峤仙人呼尔归，胡为花下随人常不飞。
黄河
作者：张英
朝代：清
体裁：七言律诗

激箭黄流夜半过，雷轰电击欲如何。千山骤雨齐飞瀑，万马嘶风竞渡河。旧路几年迷断岸，客心终夕系危波。吟成莫向船窗读，恐有鱼龙听浩歌。
黄茅冈
作者：张英
朝代：清
体裁：古风

暮登黄茅冈，冈势俛平畴。怪石何离奇，群羊满山头。坡公守此地，醉醒时来游。石上有遗字，笔势如银钩。后人景高风，还为起朱楼。名山不在深，此地直荒邱。乃知贤达士，能令山川幽。幻化同草木，林壑擅风流。使君复何处，片石自千秋。
黄荃雀梅图
作者：张英
朝代：清
体裁：七言绝句

一幅鹅溪见化工，雀梅小景占春风。千年枝上留残雪，曾入宣和画谱中。
黄菊有于六月中开花者
作者：张英
朝代：清
体裁：七言绝句

榴火初开烂似霞，如何篱落见黄花。紫英翠盖三秋色，霜菊先开六月华。
龙吟山房诗
作者：张英
朝代：清
体裁：七言律诗

几点台星映九重，明时发采并儒宗。特膺芝宇三孤席，各占蓬山第一峰。韦布灵皆钟岳渎，诗书气可动螭龙。山昏木落萧萧夜，风雨听来非暝钟。
龙眠小兰若八首 其一 释子阿
作者：张英
朝代：清
体裁：七言绝句

一把茅遮老衲家，倾欹石洞自谽谺。春风最是阳坡蚤，开遍樱桃几树花。
龙眠小兰若八首 其七 育报庵
作者：张英
朝代：清
体裁：七言绝句

北岭盘纡路欲迷，众峰深处白云低。閒门常见山僧往，庵在长松碧涧西。
龙眠小兰若八首 其三 师子社
作者：张英
朝代：清
体裁：七言绝句

谷口才过一径幽，数椽僧舍小林邱。入山几度抛篮舆，但有梅花便可游。
龙眠小兰若八首 其二 宝山
作者：张英
朝代：清
体裁：七言绝句

涧谷东偏古衲栖，石棱盘磴入花蹊。辋川曾说辛夷坞，难比春山玉树齐。
龙眠小兰若八首 其五 尊胜庵
作者：张英
朝代：清
体裁：七言绝句

留客茶瓜话碧虚，松岑竹径爱萧疏。昔来未解无生理，曾钓池头金𩺀鱼。
龙眠小兰若八首 其八 别峰庵
作者：张英
朝代：清
体裁：七言绝句

别有溪山野径遥，精蓝掩映隔山椒。惟闻钟磬寒烟里，绝涧深林过板桥。
龙眠小兰若八首 其六 九峰
作者：张英
朝代：清
体裁：七言绝句

小结香茅岭树隈，东邻禅客数追陪。钟声初动山烟白，恰自松阴密处来。
龙眠小兰若八首 其四 清泰庵
作者：张英
朝代：清
体裁：七言绝句

盘纡云境入山阿，曾扣禅关卧薜萝。城郭千家青霭合，湖天万顷白云多。
盆柏
作者：张茁
朝代：清
体裁：五言绝句

劲质凌寒雪，苍枝映碧苔。才成方寸木，已具栋梁材。
夏日杂咏
作者：张茂稷
朝代：清
体裁：五言律诗

半生随柳絮，一日得蒲团。梵字从儒读，斋期作病观。晚香灰烬煖，朝汲瓦铛寒。旧侣劳相念，狂奴兴久阑。
送刘二外甥之金陵省觐
作者：张茂稷
朝代：清
体裁：五言律诗

建业称名胜，偷闲可暂游。六朝如雨散，十载尚风流。有兴题遗迹，无钱上酒楼。莫交裘马客，歌舞易迷留。
赠蒋春岩明府
作者：张范
朝代：清

天地有明晦，大道无古今。但使藩篱固，物交岂能侵。先生阐绝学，奥义窥精深。易简握要枢，翕辟在一心。说诗持其柄，片语蔽贞淫。诸经本同源，尼聃无商参。乘彼王乔舄，鸣兹单父琴。山林避不若，畏如神禹金。我一风尘士，垂老始投簪。每于仙吏堂，屏息奉德音。传灯资觉路，四座共照临。知及不能守，日与世浮沉。皎皎天上月，众壑分晴阴。磊磊涧中石，异苔而同岑。暗室生虚白，恍惚不可寻。执鞭吾所愿，西日已平林。
春游
作者：张茝贞
朝代：清
体裁：七言绝句

细雨微微燕啄泥，菜花满地蝶参差。村歌一片前山起，又是收茶谷雨时。
题家藏石谷画卷与桐舟外子同作
作者：张茝贞
朝代：清
体裁：七言绝句

寺古山高绕万松，幽人独坐听疏钟。此中自有桃源乐，何必逃名赁庑舂。
题平安神联
作者：张荣图
朝代：清
体裁：联

花长好，月长圆，人长寿，国之福；树欲静，风欲宁，子欲养，天必从。
挽张之洞联
作者：张荣守
朝代：清
体裁：联

其学问沟通中外，其勋业保障东南，两字易名原定论；在昭代痛失重臣，在吾宗惊伤族望，九秋挥泪写哀铭。
挽适石门姊七绝四首
作者：张荣曾
朝代：清

姊妹花开血色红，最高枝忽堕东风。临危犹是同根顾，至性坚持患难中。冰肌玉骨艳于花，激烈偏甘白刃加。多少须眉谈气节，致身转愧女儿家。刲股煎汤疗病姑，救亲遑自惜肌肤。惟能尽孝方能节，只可捐生不可污。猝罹惨毒悼云亡，皎若寒冰凛若霜。姓氏于今标绰楔，千秋俎豆荐馨香。
挽适石门姊七绝四首·其一
作者：张荣曾
朝代：清

姊妹花开血色红，最高枝忽堕东风。临危犹是同根顾，至性坚持患难中。
挽适石门姊七绝四首·其三
作者：张荣曾
朝代：清

刲股煎汤疗病姑，救亲遑自惜肌肤。惟能尽孝方能节，只可捐生不可污。
挽适石门姊七绝四首·其二
作者：张荣曾
朝代：清

冰肌玉骨艳于花，激烈偏甘白刃加。多少须眉谈气节，致身转愧女儿家。
挽适石门姊七绝四首·其四
作者：张荣曾
朝代：清

猝罹惨毒悼云亡，皎若寒冰凛若霜。姓氏于今标绰楔，千秋俎豆荐馨香。
九日王胡镇与阎成叔别越日宿祁县奉寄
作者：张荫桓
朝代：清

时艰谬典属，遂堕讥谗中。言者傥易地，吾誉超吴蒙。十年忝高位，砥道如蚕丛。世屯际颠危，遑恤自谋工。衰病不得息，矧欲巢云松。金瓯作孤注，愚虑羞从同。皲手理纷丝，凡百嗟蒙耳。外侮既沓至，惟口虞兴戎。固圉抉樊篱，谁欤郭令公。可怜绕指钢，樽俎皆折冲。力未剸虎狼，况能驯駏蛩。暂期兵祸戢，自治仍从容。养锐事征伐，安知吾道穷。高远自卑迩，郑宋殊昭聋。人情骛风影，利刃纷交攻。四至怵投柱，金铄如在镕。臣罪难自明，藉草诚宜通。新疆但编管，减死嘶边风。去国限三宿，修途无停踪。昨度庆都山，骑步犹憧憧。今兹太原道，村醪聆梵钟。登高此佳日，黄华何处逢。吾睫不自察，明决夫何为。栋压靡怨怒，下瓦频操箠。辕固述黄老，汉廷留令仪。阨运逮今日，周孔难为师。何况晁贾俦，挟筴虚千时。穷变通久理，毅力庸起衰。意歧成枘凿，鱼睨骇新奇。填海鸟何拙，移山愚可嗤。委随工自了，谁与扶艰危。天心妙转圜，呼吁通神祇。
二月朔日哈密王席上三十韵
作者：张荫桓
朝代：清

世德依天久，分藩胙土安。自调回部乐，永戴汉恩宽。边远销烽尽，城高得地蟠。毡裘留塞色，几席展华观。油碧朱轮贵，花翎宝石攒。门庭彰带砺，户籍凛凋刓。有子衣能绍，延宾铗辍弹。娵隅台吉语，杂遝阿浑冠。树密笼新句，荷枯冷钓竿。亭台余断础，磴石护危栏。怆忆秦回焰，撄锋种族弹。九龙根叶瘁，百雉鼓鼙寒。幽困靴刀在，飘零囷粟残。血流千里碧，心矢一门丹。世已刬残箨，经才庋可兰。依然承闿泽，从未损维翰。奕骥惟耕牧，前尘格羽干。由来瞻马首，何肯累猪肝。欲醉曾非酒，高情暂憩鞍。共怜春盎盎，遑问夜漫漫。枣大疑仙种，瓜藏佐午餐。蒸羊迁客感，设醴古人难。竟日酣刍豢，三洲忆坫坛。床书荒外邈，舞袖雾中看。急鼓违金奏，哀丝落玉盘。直同歌子夜，无解涕汎澜。异曲仍三叠，沈忧触万端。白头曾典属，碧眼对奚官。何日逢优诏，京华接旧欢。经年缠坎壈，失路此盘桓。
华山云歌
作者：张荫桓
朝代：清
体裁：古风

华山秋尽多晴云，蔚蓝万里铺龙鳞。缤纷五色成锦缋，睢涣之水难具论。平生五岳恣游眺，海外屡屡驰飙轮。求如此云不易得，奇丽直欲无朝昏。有时散作千万叠，下映林木殷朱匀。山家看云结茅屋，此竟不愿王公闻。凤城双阙蕴佳气，宠蔼霞照何氤氲。应龙鸱吻每遮护，隐拒下界窥天根。荀卿作赋昧揣称，太史奏瑞空斑■。何如野观得萧散，荫及艰难行路人。因时洒润或致雨，莲华净洗无纤尘。巫山神妾安足拟，高卧合结陈抟邻。
华山云歌
作者：张荫桓
朝代：清

华山秋尽多晴云，蔚蓝万里铺龙鳞。缤纷五色成锦缋，睢涣之水难具论。平生五岳恣游眺，海外屡屡驰飙轮。求如此云不易得，奇丽直欲无朝昏。有时散作千万叠，下映林木殷朱匀。山家看云结茅屋，此竟不愿王公闻。凤城双阙蕴佳气，宠蔼霞照何氤氲。应龙鸱吻每遮护，隐拒下界窥天根。荀卿作赋昧揣称，太史奏瑞空斑𲣺。何如野观得萧散，荫及艰难行路人。因时洒润或致雨，莲华净洗无纤尘。巫山神妾安足拟，高卧合结陈抟邻。
吐鲁番产瓜不亚哈密而名不著慨叹及之
作者：张荫桓
朝代：清

回疆物产吐蕃盛，五谷布帛兼蚕桑。即令甘瓜亦清美，足与哈密相颉颃。都人但夸哈密好，瓜干只许王公尝。岂知佳种别有此，车师道远不得将。知希遂令物自贵，讵假腴颂虚声扬。
吐鲁番王玛特木迓于苏尼相从至连木齐修谒乃返鲁克沁城仍遣四台吉护行至省寄酬以诗
作者：张荫桓
朝代：清

先是从军有烈名，吐蕃遗族尚峥嵘。毡帷绿茗苏尼水，锦荐雕鞍鲁沁城。迢递朝班初返国，艰难胙土早销兵。火州物产丰饶甚，试拓蚕桑急课耕。
咬牙沟和藩侄诗
作者：张荫桓
朝代：清

余论安能遂奖成，早知刚折误余生。世途龃龉何关命，驿路谽谺总不平。春色可歌莺有舌，地形相错犬无声。菜根风味应相忆，此是新疆第一程。
哈密王沙木胡索特馈哈密瓜
作者：张荫桓
朝代：清

托根已近天山麓，惜哉得气惟甘瓜。九龙老树尚蟠屈，回部渐喜躬桑麻。名王雅馈颇矜重，窖藏秋蒂斑如花。春宵剖啖味殊薄，名实或以非时差。殊方却幸蝇不集，沈浮水玉良足嘉。海帆曩过五身毒，冬日食瓜美无度。欧罗巴洲诩奇产，持较哈密谁比数。惟期得地善滋植，汉家久已宽贡赋。旧典邮递三百枚，甘州军门慎将护。陇首艰驱蒲鸽青，荔枝置驿嗟来暮。诸天仁爱逮边廷，尽涤烦荷起枯痼。佳果宜留去后思，客路镇心勿他顾。
哈密谒左文襄公祠
作者：张荫桓
朝代：清

崇祠香火彻青霄，万里花门挞伐遥。冰雪极天曾驻节，山河如旧此回镳。直过蛮诏勋名外，更迈祁连学术饶。长忆江南从事日，石船烟柳水西潮。
就食苦水驿
作者：张荫桓
朝代：清

戍程经月饭沙砾，岂有菜把供园官。苦苣马齿等星凤，小人伤害姑勿论。苦水驿舍置□顿，青青有色充朝餐。此中何用较名实，到眼尽作嘉蔬观。杜陵赋诗寓意耳，客居讵识累臣艰。眉山海外饱烟瘴，元修美植劳追叹。戈壁风光万物槁，得见林木皆琅玕。蔓青遗种杂苜蓿，紫芝枯构商南山。秋莼春韭漫复道，食鲑今日良独难。
挽曾纪泽联
作者：张荫桓
朝代：清
体裁：联

张旃已拓威棱，即今仰屋筹边，擘画总关天下计；辟谷竟成恶谶，此后质疑问难，呕心谁是过来人。
正月二十六日寄端中丞索和
作者：张荫桓
朝代：清

稠叠兰丛最善歌，如簧声调倚云和。断肠总是巫峰雨，射影潜掀太液波。不学世犹夸獬豸，有容海亦厌蛟鼍。青春年伴还乡日，白傅青山兴若何。一时物论谀双璧，同里朋簪甚八关。众里鹰瞵矜觜爪，秋凉鸥梦误湖山。金瓯补缀恩雠外，玉水消沈呓语间。天道岂能终瞆瞆，穷荒为尔涕交潸。
正月二十六日寄端中丞索和·其一
作者：张荫桓
朝代：清

稠叠兰丛最善歌，如簧声调倚云和。断肠总是巫峰雨，射影潜掀太液波。不学世犹夸獬豸，有容海亦厌蛟鼍。青春年伴还乡日，白傅青山兴若何。
正月二十六日寄端中丞索和·其二
作者：张荫桓
朝代：清

一时物论谀双璧，同里朋簪甚八关。众里鹰瞵矜觜爪，秋凉鸥梦误湖山。金瓯补缀恩雠外，玉水消沈呓语间。天道岂能终瞆瞆，穷荒为尔涕交潸。
白水驿
作者：张荫桓
朝代：清

古驿千山里，寒芜夕照中。墙低狼伺爨，天阔鸟忘弓。土炕烧烟赭，神丛画壁红。比邻惟戍卒，长夜鼓匆匆。
胜金驿丛柳已碧
作者：张荫桓
朝代：清

塞外东风绝可怜，邮亭渠水得春先。浑如秃柳当门碧，不管斜阳与夕蝉。
蜀中奏建丁文诚师专祠感赋
作者：张荫桓
朝代：清

三峡猿声万古哀，生无奥助赖公才。国侨既死歌谁嗣，诸葛前身有自来。诏旨已湔樊棘泪，祠堂新对锦江开。悠悠公道终难昧，恸哭朱游尚戍台。
长流水驿
作者：张荫桓
朝代：清

征途占否极，林木荫甘泉。戍卒有完屋，春农将溉田。草肥回纥马，酒醒杞人天。可奈京华远，萍浮倍怆然。
齐克达坂
作者：张荫桓
朝代：清

后沟林木尽，达坂高层层。天山此南干，到眼皆崚嶒。御者急脂秣，惴惴相扳登。及巅略喘息，下坂尤难胜。六里更一坂，呼吸天帝甍。半山偶俯视，下界犹瞢腾。马行之字曲，直道世所憎。坂尽出窄峡，骖靷宜不增。触轮石丑恶，疑有鬼物凭。修路断碑仆，昏衢閟禅镫。欹危极烦恼，谁参牛车乘。官军昔破贼，桑野仍蜎蒸。奋威夺此隘，氛祲方扫澄。至今山气静，时来云水僧。迢迢葛逊驿，涧道迷春冰。叱驭吾非拟，几时归杖藤。
集句留示孙辈联
作者：张莲海
朝代：清
体裁：联

聪听祖考彝训；深知稼穑艰难。
夜泛菱湖
作者：张莹
朝代：清
体裁：五言律诗

四望渺无际，连天水自明。星随渔火尽，舻带雁声鸣。夜色千林静，秋风一叶轻。草虫喧两岸，久听不知明。
挽郭嵩焘联
作者：张莹
朝代：清
体裁：联

为国固邻交，犯将环海风潮，孤忠何恤与人诵；归田留著述，仰止名山坛席，硕德无惭有道碑。
左卫别王文周
作者：张葆光
朝代：清
体裁：七言律诗

马首千山鸟不飞，离筵彻夜语依依。风严古戍鸡吹角，云压边墙雪打围。怅别我怜维子好，贫交君定愿余归。河梁曙色寒携手，关塞从兹信使稀。
留别友人
作者：张葆光
朝代：清
体裁：七言绝句

五载佯狂京洛间，荷衣不惹缁尘还。浪游莫笑无奇获，曾见黄河与泰山。
观书
作者：张葆光
朝代：清
体裁：古风

今此旅况百不堪，把卷胜与时人谈。老僧看经但遮眼，奇思奥义时微参。多年意绪忽感触，欣然谏果初回甘。得意径欲与人语，口对俗客如三缄。古人之心适余意，及其圣处令余残。虽云此其糟粕耳，无穷义蕴此中含。无言之言在神会，文字有味谁能芟。每忆銮江校书日，日入秘阁披琅函。迫于程限难悉记，精妙字字中心谙。异味罗列促亟食，不及咀嚼逾令馋。轻舟下峡爱山水，过眼恨不容幽探。人情所恋孰不尔，空花变灭怜优昙。得窥宝藏意已快，欲尽携取宁非贪。近来观书聊适意，倦即掩卷无余监。虞卿穷愁偏好事，笑余困顿慵且憨。毕竟于此犹未厌，又闻谯鼓声谭谭。
赠牛松溪
作者：张葆光
朝代：清
体裁：五言律诗

之子古狂狷，性情人莫知。写心临水妙，寻画得山奇。犀首恒无事，虎头真绝痴。凉风怅天末，千里系予思。
赠王彬然
作者：张葆光
朝代：清
体裁：七言绝句

太息琴溪隐君子，修琴卖药知音稀。色丝幼妇词多少，风雨芒山昨夜归。
挽张之洞联
作者：张葆吉
朝代：清
体裁：联

遗摺原留弥阙事；熙朝历数得完人。
天山雪松
作者：张葆斋
朝代：清

松雪相依耸峻岭，松青雪白两新鲜。雪飞岭上添松态，松长山头映雪妍。雪压青松松愈秀，松含白雪雪悠然。天山松雪何时谢，雪积千秋松万年。
落叶
作者：张葆谦
朝代：清

昨夜窗前叶有声，飘来飒飒响柴荆。凉随烟堕萤兼度，迟共云飞鸟不惊。落日樵踪迷古径，半天鸦点散荒城。洞庭遥忆波痕动，瘦到君山景倍清。
慈恩亭
作者：张蕃
朝代：清
体裁：五言绝句

独行步徐徐，路转平如掌。古殿少游人，尘积封蛛网。
仙井
作者：张蕣
朝代：清

百尺寒泉平地生，高台古木远风清。自从至正投符后，云雾空濛锁玉京。
沣水
作者：张蕣
朝代：清

淼淼烟波入画图，黄鱼白鸟泛青蒲。千家茅屋临流水，十里香粳在镜湖。
夏日戏作六言截句
作者：张藻
朝代：清

拨火炉香飏来，卷帘梁燕飞去。吴门六月犹寒，雨在江南何处？
小园即事
作者：张藻
朝代：清

小园半亩寄西城，每到春深信有情。花里帘栊晴放燕，柳边楼阁晓闻莺。汉书旧读文犹熟，晋帖初临手尚生。自笑争心忘未尽，閒招邻女对棋枰。
就养秦中一路察访政声闻父老俱称中丞之贤抵署喜赋三章
作者：张藻
朝代：清

骖騑乍解路三千，风物秦川慰眼前。到处听来人语好，频年丰乐使君贤。连朝话旧到更深，不尽娄江望远心。莫怪老人添白发，儿童几辈换乡音。周遭竹屿与花潭，槛外云光映翠岚。尽有琐窗诗料在，不须回首忆江南。
春残
作者：张藻
朝代：清

棐几熏炉百衲琴，绿阴门巷昼沈沈。春来小苑无人扫，花落窗前一寸深。
正月十二夜偶作
作者：张藻
朝代：清

银釭暗画堂，坐数漏偏长。雁影半墙月，鸡声万瓦霜。夜吟多遣兴，春梦不离乡。庭下微风起，梅花入暮香。
灵岩山馆夜坐
作者：张藻
朝代：清

圆景下绝壁，山馆忽已暝。石磴静张琴，雪泉清瀹茗。不知夜已深，月上青松顶。
近得沅儿出抚秦中之信因作诗以箴之
作者：张藻
朝代：清

读书裕经纶，学古法政治。功业与文章，斯道非有二。汝宦久秦中，荐膺封圻寄。仰沐圣主慈，宠命九重贲。日夕为汝祈，冰渊慎惕励。譬诸欂栌材，斫小则恐敝。又如任载车，失诫则惧踬。扪门五夜惭，报答奚所自。我闻经纬才，持重戒轻易。勿以求烦苛，勿以察猥细，勿胶柱纠缠，勿模棱附丽。端己励清操，俭德风下位。大法而小廉，积诚以去伪。西土民气醇，质朴鲜糜费。丰镐有遗音，人文郁炳蔚。况逢郅治隆，钧陶综万类。闾阎守耕凿，馌亩士依媚。大田岁屡丰，多遗秉滞穗。鼓腹遍康衢，击缶乐酒饎。民力久普存，爱养在大吏。润泽因时宜，撙节善调剂。古人树声名，根柢性情地。一一践履真，实心贯实事。曩迹永不磨，昔贤庶可跂。千秋照汗青，今古合符契。不负生平学，不存温饱志。卓哉韩范贤，治绩前史备。事事规模之，其乃克有济。上酬高厚恩，下为家门庇，我家祖德诒，箕裘罔攸坠。痛汝早失怙，遗教幸勿弃。衰年逼桑榆，垂老筋力瘁。曳杖看飞云，目断秦山翠。睡起日高春，乾鹊噪新霁。披衣览镜奁，霜雪满鬟髻。惟馀望汝心，任大勤自毖。书此远寄汝，汝宜日诵记。勉旃矢弗渝，用作官箴肄。
邓尉探海
作者：张藻
朝代：清

光福寺前日欲曛，上阳村外望絪缊。千林万壑浩无际，不辨湖光与白云。
雨夜
作者：张藻
朝代：清

向晚花冥冥，独坐理琴谱。一缕茶烟生，疏帘散春雨。
静逸园秋日閒居
作者：张藻
朝代：清

胜迹招城市，幽居得小园。吾生澹相寄，往事漫追论。人忆乌衣旧，名怜香草存。祇今耽静逸，秋景满丘樊。字摹王内史，诗爱郑都官。石色青书幌，花阴冷画阑。池鱼一二寸，庭竹两三竿。于此端居好，身閒梦亦安。地迥人稀到，风清暑不侵。竹帘香细细，桐阁绿愔愔。隐几时看画，安弦静谱琴。夜凉明月上，扫石坐深林。磴小花枝密，廊深书舍藏。有时翻秘帙，随意坐匡床。诗校前春稿，炉凝隔夜香。庭前蹲石丈，亲见历沧桑。
静逸园秋日閒居·其一
作者：张藻
朝代：清

胜迹招城市，幽居得小园。吾生澹相寄，往事漫追论。人忆乌衣旧，名怜香草存。祇今耽静逸，秋景满丘樊。
静逸园秋日閒居·其三
作者：张藻
朝代：清

地迥人稀到，风清暑不侵。竹帘香细细，桐阁绿愔愔。隐几时看画，安弦静谱琴。夜凉明月上，扫石坐深林。
静逸园秋日閒居·其二
作者：张藻
朝代：清

字摹王内史，诗爱郑都官。石色青书幌，花阴冷画阑。池鱼一二寸，庭竹两三竿。于此端居好，身閒梦亦安。
静逸园秋日閒居·其四
作者：张藻
朝代：清

磴小花枝密，廊深书舍藏。有时翻秘帙，随意坐匡床。诗校前春稿，炉凝隔夜香。庭前蹲石丈，亲见历沧桑。
依绿轩新霁
作者：张蘩
朝代：清

积雨初晴景色宜，绿波新涨小庭池。砌花带露含红泪，径柳笼烟敛翠眉。稚子折荷擎碧盖，老农剪竹插疏篱。萧然长昼凭书枕，一榻茶香午梦迟。
初夏喜大人到舍
作者：张蘩
朝代：清

屏迹多年与世违，偶贪花信到柴扉。典衣不惜沽春酿，扫石何妨待月辉。芍药敛妆红欲瘦，芰荷出水碧初肥。相看莫使花枝笑，沈醉休辞酒力微。
戏为外子拨闷
作者：张蘩
朝代：清

失意休教苦自煎，为君把卷论前贤。儿顽应笑同王霸，婢钝何须学郑玄。涤器当垆情更洽，操舂举案志犹坚。久藏赖有床头酝，莫负梧桐月正圆。
拟古三十韵呈大兄
作者：张蘩
朝代：清

忆昔承欢年最小，无彩堂前竞梨枣。春花秋月尽嬉游，缃帙牙签学搜讨。彩线閒临绮阁前，阿兄素志留青毡。针传薛指人争羡，笔吐江花名占先。马氏眉峰推共白，左家才藻叨同述。璞碎终怀玉石疑，伯乐未逢甘伏枥。潦落俄惊几度秋，相看霜发忽盈头。敢憎世上炎凉态，莫问人间青白眸。造化茫茫真莫叩，积德始知能裕后。玉树森森绕谢庭，一枝已夺天工秀。杏苑堪夸早著鞭，洛阳年少方翩翩。荣封姓字题黄绢，清要声华著木天。锦堂风月真无及，曲谱新翻奏瑶瑟。翠袖看娇画里人，斑衣笑舞阶前色。我本悲歌感慨流，相逢喜语偏绸缪。欢极每怀怙恃泪，情深须念鹡鸰愁。数奇昔共嗟难遇，此日云泥境殊异。但能教子习书香，岂惮丸熊与削柱。早誉咸称似舅贤，操觚稍解攻芸篇。化鹏弱翅惭无力，愿藉吹嘘送上天。
早春寄女
作者：张蘩
朝代：清

梅向南枝发，堪思寄陇头。春风吹绣帙，晓日荡帘钩。惜别犹馀泪，谈禅未解愁。何时一尊酒，剪烛话西楼。
柳
作者：张蘩
朝代：清

御苑千行远接天，碧如轻浪细如烟。只愁春去花如雪，几度临风倍黯然。
汉宫
作者：张蘩
朝代：清

西风寂寂冷长门，纨扇秋来有泪痕。但得君心同月色，清光何处不沾恩。
江城子·久雨忆涤庵妹
作者：张蘩
朝代：清

湘帘不捲雨濛濛。镜台封。晓妆慵。春山休染，一任淡眉峰。脉脉离情曾未惯，百里外，有人同。盈盈一水隔难通。思无穷，忆相逢。记得临岐，携手话匆匆。欲倩春潮和泪点，流取去，到吴淞。
沁园春·烟
作者：张蘩
朝代：清

竹影摇窗，瓶花落案，昼景依然。奈春困难支，宿酲未解，凤团初熟，兽碳犹燃。漫检湘囊，笑拈银管，金屑毵毵素指传。湘帘外，袅云烟一缕，缭绕花前。阑干徙倚俄延。渐粉腕娇凭小婢肩。任宝鸭香消，懒添兰麝；云鬟斜堕，慵整珠钿。半晌懵腾，片时掩冉，一枕邯郸别有天。还堪恋，怕柔肠乍冷，愿与流连。
清平乐 忆妹 见《林下词选》、《瑶华集》、《词雅》
作者：张蘩
朝代：清

重门深处。听尽黄梅雨。千遍怀人慵不语。魂断临岐别路。一天离恨分开。同携一半归来。日暮孤舟江上，夜深灯火楼台。
舟行不寐有怀两从子舍
作者：张蘩
朝代：清

遥忆相招日，欣逢鹊驾临。银河犹耿耿，玉漏莫沈沈。暑气潜消簟，凉风渐透林。愧无文乞巧，笑指月穿针。甚矣吾衰老，贤哉尔意深。幽閒修女则，贞静熟闺箴。涤器烹新茗，添香理素琴。卷帘分树荫，移榻就花荫。嗜好皆投璧，论交可断金。含愁佯整袂，嘱别更沾襟。握手当年约，相思此夜心。敲诗镫屡剪，拨闷酒频斟。兀坐閒欹枕，忘眠倦展衾。村荒多吠犬，山远少栖禽。暮景偏萧索，孤舟倍寂岑。何时双鲤寄，为我达知音。
度梅岭
作者：张衍懿
朝代：清

拔起危峰万仞雄，势临百粤控南中。人从丹壁千盘上，路入青天一箭通。古碣尚留唐相迹，荒祠谁祀越王功。只今四海梯航日，早见征车度晓风。
瞿唐峡
作者：张衍懿
朝代：清

历数西南险，瞿唐自古闻。水从天上落，路向石中分。如马惊秋涨，哀猿叫夕曛。乘流千里疾，回首万重云。